"Urte gutxi barru, pertsonak baino tresna gehiago izango da Internetera konektaturik" | Revista\n“Urte gutxi barru, pertsonak baino tresna gehiago izango da Internetera konektaturik”\nNicholas Negroponte, Internet eta teknologia berrietako aditua : "Urte gutxi barru, pertsonak baino tresna gehiago izango da Internetera konektaturik"\nNicholas Negropontek, mundu mailan Interneteko aditurik ospetsuenetakoak, Massachusetts Institute of Technology (MIT) erakundeko Media Laboratory delakoa sortu zuen, gaur egun Estatu Batuetan informazioaren eremuko iraultza teknologikoaren arloan heziketarako erreferente dena eta "Wired" aldizkaria argitaratu zuen. Duela bost urte idatzi zuen "El mundo digital" liburu ia mitikoa, gaur egun Internet denaren pautak eta bilakaera aurreikusten zituena.\nBere ustez, teknologia berrien leherketa hasi baino ez da egin. Hona hemen Bartzelonan egin zituen iragarpenetako batzuk: makinak Internet bidez elkarrekin komunikatuko dira; ikuzgailuen fabrikatzaileek oparitu egingo dizkigute tresna horiek eta garbitu bakoitzeko eta ikuzgailuek erabiltzen dituzten programak eguneratzeagatik kobratuko digute; pertsonak baino tresnak konektatuko dira gehiago Sarera; Europa hegoaldea, Latinoamerika eta garapen bidean diren herrialdeak dira Interneten etorkizuna. irailaren amaieran Bartzelonan izan ziren merkataritza elektronikoari buruzko jardunaldi batzuetan entzun ahal izan zion CONSUMER aldizkariak Negroponteri. Hitzaldiaren ondorengo prentsaurrekoaren edukia elkarrizketa eran jaso dugu hemen.\nInternetek ustekabe handiak ematen jarraituko al du?\nBai, jakina. Duela 10 urte bilera batean nintzen Interneten gurasotzat jotzen ziren hogeita hamar aditurekin eta 2000. urtean sarera konektaturik zenbat pertsona izango ote ziren galdetu genion geure buruari. 10 milioi inguru izango zirela erantzun zuten eta nik esan nien 2000. urtean gutxienez 1.000 milioi pertsona izango zirela Interneten nabigatzen. Harrituta eta errukiz begiratu zidaten, nire buruan torlojuren bat askatuko zelakoan. Baina asmatu egin nuen: aurtengo urtearen amaierarako 1.000 milioi pertsona inguru izango gara Sarearen bidez konektaturik.\nAsko hitz egiten da merkataritza elektronikoaz. Zer zifra aipa genezake, gutxi gorabehera, erosteko modu berri horretan?\nHorretan ere gustu guztietako aurreikuspenak egiten dira. Duela urte batzuk zenbait adituk iragarri zuen 2003. urtean merkataritza elektronikoaren salmenta bolumena 327.000 milioi dolarretakoa izango zela. Haserretu egin nintzen eta 27.000 milioiko koska hori nondik atera zuten galdetu nien. Iragarpen bat egiten dugun bakoitzean huts egiten dugu, baina bat botako dut nik: 2002an 2 bilioi dolarrekoa izango da mundu mailako merkataritza elektronikoa. Aurreikuspenen arabera, hiru urte barru merkataritza elektronikoaren %50 Estatu Batuetan egingo da, %40 Europan, %5 Japonia, Korea eta Taiwanen eta gainerako %5a gainerako herrialdeen artean. Baina nire ustez bost urte barru on line merkataritza hori nagusi izango da garapen bidean diren herrialdeetan, Latinoamerikan batez ere. Gutxieneko azpiegitura teknologiko bat edukiz gero, kultura digital bat edukitzea da funtsezkoena, intuiziozkoa. 20 urte gutxiago banitu, Latinoamerikan inbertituko nuke nire dirua. Bi hizkuntza (espainiera eta portugesa) besterik hitz egiten ez diren gune zabal bat da eta horrek erraztu egiten du Interneten garapena eta biztanleen erdia 22 urtetik beherakoa da. Gainera, telekomunikazioetako azpiegiturak hobetu eta zabaldu egin dira eta munduko 50 herrialde pobreenetako bat ere ez dago Iberoamerikan. Samba dantzatzen badute, nola ez dute Interneten nabigatuko?\nNola gaindi daiteke herrialde pobreek teknologia berrietara sartzeko bizi duten bazterkeria?\nDesberdintasuna ez da hainbeste aberats eta pobreen artekoa, Internetera sarbidea dutenen eta ez dutenen artekoa baizik. Sarerako sarbiderik ez dutenei sarbidea ematea da konponbidea. Eta horrek ez du esan nahi haur bakoitzari ordenagailu bat erosi behar zaionik. Ekialde Urruneko herrialde batzuetan Interneterako sarbidea kafetegi batean izaten du pertsona askok eta guztiek dute posta elektronikoko helbidea. Nondik etorri zen I Love You birusa? Filipinetatik, eta ez da kasualitatea. Hala ere, badira zenbait gertaera garapen bidean diren herrialdeetan Interneten etorkizuna beltz bihurtzen dutenak. Afrikan, gobernuen ustelkeriak eta pobreziak garapenaren aurka egiten dute eta baita Interneten ezarpenaren aurka ere. Europa Iparraldeko herrialdeetan pertsona bakoitzeko telefono bat dago, baina Afrikan bakarra dago 50 lagunentzat. Komunikaziorako ekipamendu eta azpiegituren urritasun hori kontra dute, baina egoera soziopolitikoa da herrialde horren garapenerako oztopo nagusia.\nNola dago gaur Internet Europan?\nEuropa hiru zatitan bana dezakegu. Herrialde eskandinaviarren egoera da bat; Internet Estatu Batuetan baino sartuago dago han; beste bat herrialderik aberatsenena da (Frantzia, Erresuma Batua, Alemania, Suitza…) eta bestea hegoaldeko herrialdeena (Espainia, Portugal, Italia eta Greziarena). Azken horietan azpiegitura ez da hain ona, baina hobetuz doa egunetik egunera. Eta oraindik bizirik dago ordukako lanaren kultura, ekonomia murgilduarena, bizimodua aurrera ateratzearena, autoritatea ez errespetatzeko joera sanoa… eta hori ezin hobea da Internet eta merkataritza elektronikorako. Bizimodu latinoa, malguagoa, arau gutxiagokoa eta bat-batekoagoa da eta Japonia edo Alemaniako mentalitatea baino hurbilago dago kultura digitaletik. Interneteko kontsumitzailea ondo egokitzen da “lurpeko” ekonomiara. Izan ere, ekimen txikiz elikatzen da Sarea, sarritan gaizki antolatuak edo arautu gabeak izan arren eta bizkorrenek probetxua atera dezakete hortik. Eta horrek esan nahi du arlo askotan berrikusi egin beharko dela legeria, besteak beste zerga, tasa eta muga-zergen arloan. Herrialde askotako legeak ez daude prestaturik eta egokitu egin beharko dira Interneteko ekonomiara.\nInolako oztoporik ikusten diozu Interneten garapen geldiezinari?\nArazorik latzena -eta aurreikusi egin beharko da, denboran ez baitago hain urruti- hauxe da: asko erabiltzen denez, Sarea kongestionatu eta gutxieneko abiadura eta kalitaterik ez izatea. Konexioak prest izan behar du edozein unetan, bestela tresna alferrikako bihurtuko litzateke eta. Sareetako kolapso hori ekidin egin behar dugu, telekomunikazioetako azpiegiturak ahalik eta gehien hobetuz.\nNolakoa izango da etorkizun hurbilean Interneteko kontsumitzailea?\nNire iragarpen harrigarri horietako bat egingo dizut: bost edo hamar urte barru, pertsonak baino tresna gehiago izango da Internetera konektaturik, batez ere etxeetan, jostailuak eta etxetresnak. Jostailuen kontsumoa hain da handia, ezen laster pertsonak baino Barbie-ak izango dira Sarera konektaturik (USAn, neskatila bakoitzak batez beste honelako sei panpin baino gehiago ditu) eta mundu guztiko Barbie panpinek isilpekoak kontatuko dizkiote elkarri, hainbat hizkuntzatan. Ikuzgailuak oparitu egingo dizkigu fabrikatzaileak, eta Internetera konektaturik izango direnez, tresna horiek funtzionatzeko behar duten programa informatikoa eguneratzeagatik eta garbitu bakoitzagatik kobratuko digute. Gainera, zirkuituen ordez barra-kodeak jarriko dira produktuetan eta elkarrekin hitz egiteko aukera emango die horrek: alkandora batek, adibidez, bere ehun eta kolorearentzat zein programa erabili jakinaraziko dio ikuzgailuari. Pertsona bakoitzak 5.000 eta 10.000 mikroprozesatzaile artean izango ditu elkarrekin komunikaturik eta gaur egun irudika ezinak diren industria mota ugari sortuko da.\nZer iritzi duzu hacker edo pirata informatikoez?\nPositiboa ikusten dut gazte autodidaktak izatea, goranahia izan eta jakinmina eta ezagutza batzen jakitea. Etorkizuna gazteena da eta teknologia berriak sortzen garatzen laguntzen duten ikertzaile gisa ikusi behar genituzke hacker-ak.\nZer diozu eskuko telefonoetako Internetaz? Arlo horretan Europak abantaila izaten jarraituko al du Estatu Batuen aldean?\nEuropak telefonia mugikorraren arloan Estatu Batuekiko zuen abantaila gutxitu egingo da, UMTS telefoniako lizentzietan duela gutxi egin diren enkanteek diru irabazi handiak ekarri dizkiete Europako gobernuei eta gainprezio horrek eragina izango du kontsumitzaileen poltsikoetan. Erabiltzaile bakoitzeko mila dolarretako kostuak, operatzaileek egin duten inbertsioak hain zuzen, hirugarren belaunaldiko eskuko telefono horien porrota dakar zuzenean, Internetara konektatzeko aukera balio erantsi gisa zutenena, alegia. Horrela, desagertu egingo da telefonia mugikorrean Europak Estatu Batuekiko zuen abantaila eta ez gobernuen diru-gosearen erruz bakarrik; oinarrian duen UMTS teknologia ere ez da behar bezain aurreratua. Haririk gabeko beste komunikazio sistema batzuek aukerak kenduko dizkiote hirugarren belaunaldiko telefoniari. GPRS delakoa, UMTS sistemaren antzekoa baina Internetera abiadura handiagoan konektatzeko aukera ematen duena eta Peer-to-Peer (berdinetik berdinera) izeneko sareak UMTS sistemarekin lehian sartuko dira.\nEta zer gertatuko da telebistekin?\nTelebista bitarteko bikaina da Internetera konektatzeko. Bost urte barru, batera izango dira kable bidezko telebista, plataforma digitalak eta bitarteko berrietara egokitutako telebista tradizionalak. Baina oso antzeko programazioa eskainiko dute guztiek.\nEstatu Batuak zergatik da Europa baino aktiboagoa “ekonomia berrian” negozioak eratzerakoan?\nEuropan oso mentalitate kontserbatzailea dago. Arriskurik ez izatea eta bizitza guztirako lanpostu finkoa izateko helburua nagusitu dira; segurtasuna da nagusi. Eta horrez gain, porrot egiteko beldurra dago; proiektu berri bat aurrera ateratzea lortzen ez duen gaztea estigmatizatu egiten da. Europan Interneteko enpresa berri bat abiarazteko sei hilabete behar badira, Estatu Batuetan bi egunetan egiten da eta negozioak aurrera egiten ez badu, ez da ezer gertatzen. Proiektu handi eta arriskatu batean porrot eginez gero gerta dakizukeen gauzarik txarrena gauza berriren bat ikastea da. Estatu Batuetan, inguruak bultzatu egiten du arriskatzera. Gizartean asko baloratzen da arriskatu eta garaile ateratzen den pertsona. Ekonomia berriaren alderdi garrantzitsuenetakoa da eta gazteei entzun eta euren ekimenak baloratu egin behar dira.


Dantza urratsak txirikordatzen — dantzan.eus\nHemen zaude: Hasiera › Hemeroteka › Dantza urratsak txirikordatzen\nDantza urratsak txirikordatzen\nZinta dantzak izango dira ikusgai Baionan, Iruñean eta Eibarren, Ezpalak jaialdian\nBere urratsak ditu dantza bakoitzak, baina badute zerbait komunean. Ezagunak dira Euskal Herrian zinta dantzak, baina ez Euskal Herrian soilik. Europan eta Amerikan ia herrialde guztietan dantzatzen dira halakoak. Enbor bereko ezpalak dira, azken finean. Horregatik, hiru eguneko jaialdia antolatu dute Duguna eta Kezka dantza taldeek eta Iparraldeko Dantzarien Biltzarrak: Ezpalak jaialdia. Dantza horien ezaugarri bereizi eta komunez gozatu ahal izateko.\nHiru atal, hiru data, eta hiru kokapen izango ditu. Baionan hasiko da festa ostiralean, Iruñean izango dira dantzariak larunbatean, eta Eibarren (Gipuzkoa) bukatuko da jaialdia igandean. Kataluniako, Kanariar uharteetako eta Araba, Bizkai, Gipuzkoa, Lapurdi eta Nafarroako dantza taldeek eskainiko dituzte emanaldiak. Makila bat izango da ikuskizunen ardatza. Denek dantzatuko dituzte zinta dantzak; baina bakoitzak berea.\nLuzea da parte hartzaileen zerrenda: Kezka dantza taldea, Duguna dantza taldea, Oinak Arin dantza taldea, Eraiki dantza taldea, Eltziegoko dantzariak, eta Corteseko paloteadoa. Euskal Herritik kanpokoak ere izango dira: Tenerifeko Añate dantza taldea eta Tarragonako Ball de Gitanes.\nZer. Zinta dantzak egiten dituzten dantza taldeak.\nNon. Baionan (ostiralean), Iruñean (larunbatean) eta Eibarren (igandean).\nEgitaraua. Informazio guztia: ww.dantza.com/blogak/ezpalak.\nEuskal Herriko, Kataluniako eta Kanariar uharteetako zinta dantzak eskainiko dituzte Ezpalak izeneko jaialdian. / KEMEN DANTZA TALDEA


AÑORGAKO FIRESTONE LANTEGI BERRESKURATUA: AURRERA DOAN GURPILA | Kulturaldia.com - Donostia culture & fun magazine\nLander Arretxea @larretxea · 02/06/2015\nAñorgako Firestone lantegia berreskuratzen ari dira. Bestelako gizarte baten alde lan egin nahi dutenen bilgune eta faktoria. Garagardo artesanalaren ekoizpena, kontsumo taldea, serigrafia tailerra… Asko dira ezarriko diren proiektuak.\n“Eraldaketa, kontzeptu bat da. Ezin helmuga izan. Ez bada etengabeko eraldaketa, amaigabea.” Hala zioen Markel Ormazabalek Irutxuloko Hitzan argitaratutako Eraldia eta Aurrekari penalak zutabean. Zaila da hobe laburbiltzea maitzaren 1ean Añorgako Firestone lantegiaren berreskuratzearekin piztutako indarra eta proiektua bera.\nEtengabeko eraldaketa horretan, lehenengo pauso batzuk eman dira jada. Ohiko manifestaziotik hasi eta eraikin baten berreskuratzera, asteburu bateko beroalditik, hilabete beranduago ere jendetza bertan pilatzera, aldarrikapenetik ekintzara.\nBartzelonako Can Batlló-ko esperientzia eta gisakoak inspirazio iturri hartuta, Añorgako Firestoneren funtzioa hori bera izango da: eguneroko lanarekin bestelako gizarte baten alde lan egin nahi dutenen bilgune eta faktoria bihurtzea. Garagardo artesanalaren ekoizpena, kontsumo taldea, serigrafia tailerra… Asko dira apurka apurka eta lekua egokitu ahala bertan ezarriko diren proiektuak. Hori guztia, makina bat eragileren elkarlanari eta auzolanari esker.\nEkonomia eraldaketarako tresna\nInork ez daki Añorgako Firestonen hasitakoaren helmuga edo amaiera zein izango den. Eguneroko lanak eta añorgatarren zein donostiarren borondatearen esku dago hori. Lehen pausoak ordea, maiatzaren 1eko arratsaldean eman ziren, ehunka lagun fabrikara sartu eta hiru eguneko egonaldiari hasiera eman ziotenean. Ekonomiak zentzurik zabalenean gure bizitzetan duen garrantziaz jabetu eta alternatibak ezagutzeko balio izan zuten hiru egun horiek. Baita elkar ezagutu eta denon parte-hartzerako metodologia aproposak erabiltzearen beharra ikusarazteko ere. Zer hobetuarekin, baina asko ikasita amaitu zen asteburua.\nAsteburu batetik harago\nEkitaldi berezi eta handiek soilik mugiarazten gaituztela esan ohi da maiz. Añorgako Firestonen ez da hala izan. Asteburuko egonaldia baino bi aste beranduago eta hausnarketarako tartea hartuta 80 lagun inguru elkartu ziren berriro bertan. Ordurako, hainbat lagunek parte-hartzea errazteko metodologia aproposak prestatuak zituzten. Egiten dena bezain garrantzitsau baita nola egiten den. Horri esker, talde txikien hartu ziren eraikinari eman beharreko erabilerari zegozkion erabakiak. Geroztik, maiatzaren 30ean izan da azken bilkura, auzolanaean fabrika berreskuratua berriro erabligarri egiteko.\nHau hasi besterik ez da egin. Aurrera begira, bertan aritu den jendeak eta lanera batu nahi duen orok esango du Añorgan hasitakoa zer izango den; zein norabide hartuko duen eraldaketa etengabe horrek. Gurpilak ekoizten zituen fabrikan proiektu berri bat sortzen ari da orain. Akaso ez da borobila izango, baina bultzako duenik baden heinean, egingo du aurrera, bidean ahal beste lur zaharkitu irauliz.


Baserritarren jantziak ezagutu nahi al dituzu? : Irutxuloko Hitza\nBaserritarren jantziak ezagutu nahi al dituzu?\nSan Tomas eguna izaten da gaur egun Donostian jendea baserritarren jantziekin ikusteko aukera bakarretako bat. San Tomas eguna pasa bada ere, baserritarren jantziak ikusteko eta ezagutzeko aukera dago Tabakaleran.\nBaserritar jantziak, Bretxako denda batean. (Argazkia: Joseba Parron San Sebastian)\nGabonan amaitzearekin batera, Tabakalerako Baserritar jantzia erakusketa amaitzera doa. Hain zuzen, asteburu hau izango da erakusketaz gozatzeko azken aukera, astelehenean kenduko baitute, hilaren 10ean.\nAbenduaren 5ean inauguratu zuten erakusketa, Ramon Garciak, Iraultza Dantza Taldearen arduradunak, eta Errenteriako Jantziaren Zentroak urteetan zehar egin dituzten jantziekin. Erakusketaren bidez, baserritarrek astegunetan zein asteburuetan erabiltzen zituzten jantziak ezagutzera eman nahi izan ditu Iraultza taldeak.\nIzan ere, ikusgai dauden jantzi guztiak benetazko jantzi zaharretatik edo argazkietatik aterako kopiak dira, eta, halaber, garaiko patroiak zorrotz jarraituz egin dituzte.\n2017. urtean Iraultza Dantza Taldeak, Errenteriako Udalarekin adostutako lankidetza tarteko, Jantziaren Zentroa sortu zuen. Errenterian XVII. mendeko eraikin batean kokatua, modaren historia azaltzen da bertan jatorrizko jantzien bidez.\nTabakalerako erakusketa 09:00etatik 21:00etara bisitatu daiteke (bihar eta etzi 10:00etatik 21:00etara), eta sarrera doakoa da.


Domingo Agirre: Kresala\nKresala esaten deutsagu Bizkaian ur gaziari...\nOarkera batzuk itzaurrea legez\nOARTXU BAT ETA ALBISTE ONAK\nATSEDEN ORDUAK ORAINDIÑO\nGEROAGO TA TXARRAGO\nELIZKARIAK EDO ELIZ-ARRENAK\nIpargoiko aizea, geiagoko barik, bat batera ta guztizko aserre amorratuan sartu zan Arranondoko erritxoan. Bakean da geldirik egozan kale bazterretako paper, zotz, zakar, lasto, buruko ule ta maluta galdu guztiak, arrastaka ta bira-biraka ibilli ta gero, egazti biurtu gura baillirean, jaso ebazan aize orrek etxien buruak baño askozaz gorago; zabalik egozan ate ta leio danak, jo au ta bultza bestea, itxi zituan danbadaka egundokorik ariñen, kristal edo leiarkien erruki bage; etxe gañetan ondo lotu barik egozan tella zarrak eta tellatuen egaletako arriak zatitu ziran lipar batean kalekoen kontra, ta euren bizilekuetatik urten da asi ziran emakumeak eta errian egozan gizon banakak itxas aurrera egiñaletan.\n—Ai ene, gure txalopak! —ziñoan atso gerri lodi, gonamotz, esku zikindun batek, ondo lotu barik eukan buruko zapiaren atzeko txistana dindilizka, oin bat orpozik eta bestean abarketa zar bat oso narrasean eroiazala —ai ene Jesus!\n—Ee, Tramana, begiraaa! —deadar egin eutsan atzetik eiuan beste emakume argal, zimel, azurtsu batek, leio erdika bat goitik bera egan etorrela ikusirik; eta aurrekoa, okerkera ta gorutz begira alderatuten asi zanean, piper poto mallatu baten estropozu eginda, jausi zan surrez aurrera, bere alboan leio erdikea leiarren zidar-ors tintintsuagaz zatitu zanez batera.\nAtzekoari barre gura andia etorri jakon, baña kalean luze egoanari begiratu bat emonda, ezebala miñik artu igarri eutsanean,\n—Auxe da andia, nai aña barre egiteko astirik bez, —esanda, jarraitu eban bere bidetik, arin-aringa.\nJagi zan atso lodia, jantzi eban obeto oñetik ia urtenean eukan bere abarketa bakarra, esku autsez beteak igortzi zituan mokor ondoan, da artu eban len eroian abiadea, mar-mar bere artean jardunaz:\n—Zeri barre egin bear ete deutsa gero berorrek, zantar zikin orrek? Brix izango zara zu beti be, erriko aize zoro gangarra. Orraitiok o...\nItxas aldera eldu zanean aztu jakozan bereala jardunbear danak. An egozan ordurako ia errian ziran gizadi guztiak. Emen erriko abade nagusia ta ondo jantzitako gizon bizardun baltzeran zabalote bat, betaurre luze luzetik, txandaka, uretaruntz begira, ta inguruan gizon da emakume asko, miñagaz baño be begiakaz geiago itaunketan; arontzatxoago, txalopa jaube batzuk eta arrantzale zarrak deadarka, deizalea azkarra bazan edo ezpazan, goizalderako ekatxa ezagutu bazeitekean edo ezpazeitekean, alperrikako eztabaideagaz suak arturik; eta beste aldean emakume aldra andia negarrez, euren gona barrenakaz malko samiñak igortzika. Aldra orretan sartu ziran Tramana ta Brix, bata txilioka ta arrantzaka bestea.\nBildurgarrizkoa egoan Kantauriko itxasoa. Urlañozko estalki andi bat jarri jakon gain alde guztian, beren itxura gaiztoko aserrea ezkutau nairik legez; betaurrerik onenakaz be, uraldera begira egozanak ia ezeben ezer ikusten; agiri zan itxaso apurra berde baltzeran irakindua egoan, da irakiñaren dardareak azal guztian atara eutsazan apar zuriak igarian ebiltzan itxas artz gizon jantzalleak zirudien. An barruan, lañoak eta bisutsak estaldurik eukazan ur gazi zabaletan, gauza arrigarriren batzuk gertetan ziran, baga ta olatuen orruak ziñoenez.\nUste onetan egozan beintzat Arranondoko gizataldeak eta, besre olango eretietan legez, Jaungoikoaren errukiari eskari apal bat egiteko asmo zuzena artu eben danak. Asi zan eliz ezkillarik andiena, durundirik lodi ta illunenekoa, astiro astiro, noizean bein daungada bat joten, da asi ziran ikastetxeko mutiltxoak kalean zear, makilla baten gañean oial zati baltza aizeratuaz, euren erakustzallea aurretik ebiela, aingeruen gisako dei zoli bigunakaz Garbitokiko arimentzat eskean da itxasoagaz burruka gogorrean ebiltzan gurasoentzat zeruetako Aitari arren egiten.\nZelango arrena! Gauza samurragorik eztau iñok egundo ikusi. Umeak gurasoen bitarteko, errubageak iñoiz gaiztakerian jausi diranen alde, indarrik eztaukienak indardunai lagundu naian, aingerutxoak gizonakaitik eskatuten, negarrez geienak, negarra ezarkorra data, batak bere arrebea ta besteak bere ama negarrez ikusi dituelako! Itxaserrietako umien arrena, euren txapeltxoak eskuan dituela, begi bustiak zerura jasoaz esaten dabien Aitagurea, Jaunaren agintaulkira zuzen zuzen doiala uste dot nik, eta eskari orrek, askotan, euren gaitasunak eta indarrak baño geiago erakarten dituala etxaldera Kantauria itxasoko arrantzale gizagaixoak.\nGure mutiltxuok eliz atean amaitu eben eskea, ta an egoan gizaldreagaz batera sartu ziran eliz barruan.\nEderra da Arranondoko elizea. Kanpotik begiratu ezkero, edozeñek daki godotarren egikerarik onenetakoa dala; barrutik zer egikeratakoa dan ezin ondo igarri leikeo. Txurrigeraren egunetako bost edo sei elizmai edo altara daukaz, zabalak eta galantak, nagusiaren eskumalditik Done Pedrorena, ezkerretik kurutzean josirik dagoan Jesusena.\nAbadeak, Jesusen elizmai aurrera urtenda, asi ziran Miserere deritxon Dabid Igarlearen arrena esaten, da erri guztia egon zan, ordu erdiren batean, gauza danak aldaikezan Jesus onaren aurrean auspez, eskaririk beroenagaz, itxasotar guztiak osasunez etxeratu eizala eskatuten.\nEskaririk beroenagaz esan dot, bada danok dakigu eskari batetik bestera ezbardintasun andia egoten dana: batzuk guztiz otzak izaten dira, beste batzuk epelak; baña beroak be badira, ta nire iritxiz, itxasoaren erdian da itxasoaren ertzetan egiten diranak bero ta biotzekoenak. Arrisku andiak emoten deutsa biotzari astindurik andiena, ta biotza astindua dagoanean gure aoak gauzarik benetako, egoki ta zintzoenak esaten ditu. Eta noiz eztabil gizona arrisku andietan itxasoaren erdian? Noiz eztagoz itxas ertzetako emakumeak guraso bat edo seme maitea galtzeko zorian?\nArranondokoak elizatik urten ebenean, kai-aldean gelditu ziranak asi jakoezan albistaritzan: nasara sartu zala potin bat, geienak agiri zirala aizebeko aldetik, estu, baña oso urrian; batzuk Getariara, Donostira edo Pasaira sartu bearko ebiela, albaeben. Ori zan ziñoena.\nTa egia zan. Betozen txalopak, betozen bata bestearen atzetik. Eta bakotxak bereak ezagututean, urtxakurrak nagusiaren aurrean baño urduriago, emen datoz Paulota! emen datoz Joseta! ziarduen gizon da emakumeak; eta umetxoak barriz, euren gurasoak nasa ondoan agertuten ziranean, urte batean ikusi ezpalitue legez, aita! deituten eutsien, indar guztiakaz, aitaa!... Arrantzale errukarriak, danak bustita, zurbilduta, nekatuta, aulduta, etenda, adorerik bage, goseak eta egarriak amaitu bearrean, gizonaren itxurarik ezekarren; baña lurrean oñak ipiñita laster ondo erakusten ebien gizontasuna, euren umeak besoetan artu ta malko lodiakaz arpegi biguna bustiten eutsienean.\nIllundu arterañoko guztian, da illunduta gero be bai, arantzalien estualdia baizen beste auturik etzan ibilli Arranondon, bat ezpada beste txalopa danak etxeratu ziran baña.\nSardinzarren potiña zan agertu etzan bakarra.


2019ko Arabako bertsolari Txapelketan arituko den 18kotea erabakita dago — Bertsozale Elkartea\n2019ko Arabako bertsolari Txapelketan arituko den 18kotea erabakita dago\nOtsailean hasiera emango zaion 2019ko Arabako Bertsolari Txapelketa jokatuko duten bertsolariak erabakita geratu dira. Zuzenean sailkatutako 2017ko 5 finalistak eta kanporaketetan sailkatu diren lehen 13ak, denera 18 bertsolari.\nAzken asteburu honetan, 2019ko Txapelketako bertsolariak definitzeko azken hiru kanporaketak jokatu dira, Bastida, Agurain eta Murgian. Honenbestez, erabakita geratu da otsaileko txapelketa jokatuko duten 18kotea. Bost kanporaketa hauetatik 13 bertsolari sailkatuko dira 2019ko txapelketara. 2017ko txapelketako finalistak sailkatuta daude zuzenean.\nBastidako kanporaketan, Eli Plazaola gai-jartzailearen eginduetara aritu ziren 6 bertsolariak. Rikardo Gonzalez de Duranak lortu zuen txapelketarako txartel zuzena. Hauxek izan ziren bertsolariek lortutako puntuazioak: Rikardo Gonzalez de Durana 178 puntu, Jon Ruiz de Pinedo 152,5 puntu, Unai Mendibil 146 puntu, Xabi Antia 129,5 puntu eta Iñaki Cabeza 129,5 puntu. Xabi Igoa 2017ko finalista izateagatik zuzenean sailkatua dago, saioa osatzeko aritu zen saio honetan kantuan.\n4. kanporaketa Agurainen burutu zen, Etxaun Otañok jarritako gaiei erantzunez aritu ziren 6 bertsolariak. Peru Abarrategi, kanporaketako irabazlea, zuzenean pasako da txapelketan jokatzera. Jarraian ageri dira bertsolarien puntuazioa: Peru Abarrategi 179 puntu, Ainhoa Comas 172 puntu, Oier Arbina 142 puntu eta Aitor Najera 132,5 puntu. Jagoba Apaolaza baja izan zen saio honetan eta Oihane Pereak ordezkatu zuen puntuatu gabe. Iñaki Viñaspre 2017ko finalista izateagatik zuzenean sailkatua dago, saioa osatzeko aritu zen saio honetan kantuan.\nEta azkenik, Murgian jokatutako bosgarren eta azken kanporaketan, Aitana Iradier gai emailearen esanetara izan ziren bertsolariak. Aroa Arrizubieta izan zen kanporaketako garaile eta beraz txapelketako 18kotea zuzenean osatuko duena. Bertsolariek lortutako puntuazioak ondorengoak izan ziren: Aroa Arrizubieta 177 puntu, Beñat Garaio 166 puntu, Felipe Zelaieta 161 puntu, Martin Abarrategi 147,5 puntu, eta Xabi Rico 141 puntu. Serapio Lopez 2017ko finalista izateagatik zuzenean sailkatua dago, saioa osatzeko aritu zen saio honetan kantuan.\nMurgiako kanporaketak itxi du sailkapena eta honenbestez erabakita geratu da 2019ko Arabako Bertsolari Txapelketako 18kotea. Jarrain ageri direnak:\n2017ko 5 finalistak:\nEta kanporaketetan sailkatutako ondorengo 13 hauek:\n1. Andere Arriolabengoa 165 puntu (1. kanporaketako irabazlea)\n2. Irati Anda 169 puntu (2. kanporaketako irabazlea)\n3. Rikardo Gonzalez de Durana 178 puntu (3. kanporaketako irabazlea)\n4. Peru Abarrategi 179 puntu (4.kanporaketako irabazlea)\n5. Aroa Arrizubieta 177 puntu (5.kanporaketako irabazlea)\n6. Ainhoa Comas 172 puntu\n7. Beñat Garaio 166 puntu\n8. Aitor Ugarte 161 puntu\n9. Felipe Zelaieta 161 puntu\n10. Unai Anda 160 puntu\n11. Izar Mendiguren 158 puntu\n12. Paula Amilburu 157 puntu\n13. Manu Bendala 154,5 puntu\nGuztira 18 bertsolari izango dira. 2019ko Arabako Bertsolari Txapelketa otsailaren 2an aurkeztuko da, eta finala martxoaren 30ean jokatuko da, Gasteizko Printzipal Antzokian.\nKanporaketak, argazkiak, sailkapena... hemen


Mendi Film Bizkaia - Ternua Beka 2023 - Kulturklik Profesional\nMendi Film Bizkaia - Ternua Beka 2023\nEpea: 2022eko apirilaren 30ra arte\nMendi Film jaialdiak, Bizkaiko Foru Aldundiko Euskara, Kultura eta Kirol Sailak eta Ternuak Mendi Film Bizkaia-Ternua bekaren 3. edizioa iragarri dute, zeinak Mendiko Kulturarekin lotutako zinemagintza eta ikus-entzunezko ekoizpen munduan zuzendari gazteak sustatzeko helburua duen.\nBeka irabazten duen filmak gehitu beharko ditu, hasierako eta amaierako kredituetan, Bizkaiko Foru Aldundiaren, Ternuaren eta Mendi Film jaialdiaren logoak, hurrengo izenburuaren ostean: MENDI FILM BIZKAIA-TERNUA BEKA 2023.\nMendi Film jaialdiak, Bizkaiko Foru Aldundiak eta Ternuak proiektu irabazlea aurkezten dutenean, hurrengo izenburuarekin egingo dute: MENDI FILM BIZKAIA-TERNUA BEKA 2023 IRABAZLEA.\nHautatutako proiektutik sortutako lana 2023ko abenduan ospatuko den BBK Mendi Film Bilbao-Bizkaia jaialdiaren 16. edizioan estreinatuko da.\nMendi Filmek erabakiko du, filma estreinatu ostean, 2024ko Mendi Tour Klasikoan eta 2025ko Mendi Tour Online-an gehituko den ala ez. Mendi Tour horietan parte hartzea dokumentala erregistratu duen pertsona fisiko edo juridikoaren eta Mendi Filmen artean sinatu beharreko kontratuaren menpe dago.\n2021ko abenduaren 9tik\n2022eko apirilaren 30ra arte\nHiru proiektu finalistek hurrengo dokumentazioa aurkeztu beharko dute 2022ko maiatzaren 22a baino lehen aurkeztu beharrekoa\nBizkaiko Lurralde Historikoan lantzen denaren ehunekoa.\nEuskal Autonomi Erkidegoan lantzen denaren ehunekoa.\nIzena emateko garaian finantzaketa iturri bat konfirmatuta izanez gero, emailearen izen soziala, laguntzaren lurralde eremua eta kantitatea adierazi behar dira.\nZuzendariek hiru proiektuak aurkeztuko dituzte epaimahaiaren aurrean 2022ko maiatzaren amaieran. Data gutxienez aste bat lehenago jakinaraziko zaie interesdunei.\nProiektu irabazlearen izena publikoki jakinaraziko da 15. BBK Mendi Film Bilbao-Bizkaia jaialdian zehar, hurrengo 2022ko abenduan.\nProiektatzeko artxiboa 2023ko azaroaren 1a baino lehenago bidali behar da.


Amaia Aranzeta - Goiena.eus\nAmaia Aranzeta 2015-11-05 11:53 Maitemintzea eta maitemin izatea librea da, bihotzak aukeratzen duelarik maiz, buruak onartu ezin duena. Errealitate fisikoa eta emozionalaren artean maitasuna ere malgua ote den galdetzen gara, zer dela eta hain jarrera ezberdinak azaleratzen ditugun eta, zerk bultzatzen ote gaituen maitemin izatera. Izaera paradoxikoa gehiengoetan, zorakeria hutsa, sabelean tximeletak bor-bor barrua astinduz, "La vie en rose" Pariseko zubietan dantzan gabiltzala imaginatzen gara. Gizakion bizitza osoak maitasuna eta sexu-harremanen inguruan bira egiten bait du, amaren bularrak desio ditugunetik, sexualitatea garatzen hasten garenetik, maitasuna eta sexua ez direla gauza bera ikasten dugun arte.\nAmaia Aranzeta 2015-09-21 22:44 Egun hauetan abesti bat, bakarra, beti berdina etortzen zait burura behin eta berriz. Agian, konexio arraro bat sesumat abesti honekiko; oraindik, kontzientziarik ez dudan konexioren bat. Musikak, bere dimentsiorik sakonenean, konektatu egiten bait gaitu pertsonekin, kulturekin, hizkuntzekin, munduarekin. Eta, zer izango litzateke, zer izango ginateke, balada hauek mintzo balira?\nAmaia Aranzeta 2015-08-25 00:27 Harro naiz, emakumea naizelako. Milaka aukera ditut bizitza honetan, gizarte honetan, sexuz bestalde edonori esleitu genitzaken aukerez gozatzeko. Hala ere, gaur egun, feminismoaren ideologia gori-gori dabil, ez eta, lehenago ere, ez zelako ideologia hau bultzatzen baizik, emakumeok beharra ikusten dugulako, oraindik indarrean jarraitzen duen sexismoaren aurka manifestu egiteko.\nIrakaslea eta doktorandoa MUn


Vervins - Wikipedia, entziklopedia askea.\n49°50′06″N 3°54′33″E / 49.835°N 3.9092°E / 49.835; 3.909249°50′06″N 3°54′33″E / 49.835°N 3.9092°E / 49.835; 3.9092\nLa Bouteille, Fontaine-lès-Vervins, Gercy, Hary, Landouzy-la-Cour eta Thenailles\n2.587 (2019ko urtarrilaren 1a)\n1.346 (%52) 1.206 (%46.6)\nVervins Frantziako udalerri bat da Aisne departamenduan dagoena, Frantzia Garaia eskualdean. 2007an 2.688 biztanle zituen.\n2007an udalerrian erroldatutako biztanleak 2.688 ziren. Familiak 1.167 ziren, horien artean 473 pertsona bakarrekoak ziren (160 bakarrik bizi ziren gizonak eta 313 bakarrik bizi ziren emakumeak), 269 seme-alabarik gabeko familiak ziren, 297 seme-alabarik gabeko bikoteak ziren eta 128 seme-alabak dituzten guraso-bakarreko familiak ziren.\n2007an 1.340 etxebizitza zeuden, 1.187 familiaren etxebizitza nagusia ziren, 20 bigarren erresidentzia ziren eta 133 hutsik zeuden. 829 etxeak ziren eta 510 apartamentuak ziren. 1.187 etxebizitza nagusietatik 464 bere jabearen bizilekua ziren, 692 alokairuan okupaturik zeuden eta 31 doan lagata zeuden; 69 etxek gela bat zuten, 142 etxek bi zituzten, 237 etxek hiru zituzten, 327 etxek lau zituzten eta 412 etxek bost zituzten. 514 etxek euren parking plaza propioa zuten azpian. 623 etxetan ibilgailu bat zegoen eta 268 etxetan bat baino gehiago zituzten.\nVervins udalerriko biztanleria-piramidea 2009an .\n2007an lan egiteko adina zuten pertsonak 1.730 ziren, horien artean 1.132 aktiboak ziren eta 598 inaktiboak ziren. 1.132 pertsona aktiboetatik 948 lanean zeuden (506 gizon eta 442 emakume) eta 183 langabezian zeuden (82 gizon eta 101 emakume). 598 pertsona inaktiboetatik 181 erretiraturik zeuden, 159 ikasten zeuden eta 258 "bestelako inaktibo" gisa sailkaturik zeuden.\n2009an Vervins udalerrian 1.140 unitate fiskal zeuden, 2.511 pertsonek osaturik. Pertsona bakoitzeko diru-sarrera fiskalaren mediana urteko 14.203 euro zen.\n2007an zeuden 166 komertzioetatik, 4 erauzte enpresak ziren, 4 janari enpresak ziren, 1 material elektrikoaren fabrikazioko enpresa zen, 6 bestelako produktu industrialen fabrikazioko enpresak ziren, 7 eraikuntza enpresak ziren, 40 ibilgailuen saltze eta konpontze enpresak ziren, 3 garraio enpresak ziren, 11 ostalaritza eta jatetxe enpresak ziren, 12 finantziazio enpresak ziren, 6 higiezinen enpresak ziren, 31 zerbitzu enpresak ziren, 27 administrazio publikoko enpresak ziren eta 14 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 43 zerbitzu publikoetatik, 1 Ogasun Publikoaren administrazio bulegoa zen, 1 lan bilaketa bulegoa, 1 jendarmeria, 1 posta bulegoa, 4 banku bulegoak, 1 funeraria, 1 ibilgailuen konpontzeko eta nekazaritza tresnetako lantokia, 2 ibilgailuen ikuskaritza teknikoko lekuak, 2 autoeskolak, 2 zurginak, 3 iturginak, 1 argiketaria, 1 eraikuntza enpresa, 6 ile apaindegiak, 2 albaitariak, 3 aldi baterako lan enpresak, 7 jatetxeak, 3 higiezinen agentziak eta 1 apaindegia.\n2009an zeuden 25 establezimendu komertzialetatik, 2 supermerkatuak, 1 brikolaje denda handia zen, 3 okindegiak, 3 harategiak, 1 liburu denda zen, 5 arropa dendak, 2 etxerako tresna dendak, 2 zapata-dendak, 1 kirol-denda zen, 1 drogeria zen, 1 lurrin-denda zen, 1 bitxi-denda zen eta 2 lore-dendak ziren.\n2000. urtean Vervins udalerrian 8 nekazaritza-ustiategi zeuden.\n2009an 2 haur-eskola eta lehen-hezkuntzako eskola 1 zegoen. Vervins udalerrian Bigarren Hezkuntzako ikastetxe bat zegoen505 ikaslekin.\nFontaine-lès-Vervins (2,3 km)\nThenailles (2,8 km)\nGercy (3,7 km)\nLaigny (4,7 km)\nGronard (4,9 km)\nHary (5,2 km)\nVoulpaix (5,6 km)\nBurelles (5,8 km)\nBNF: 11934538h (data)\nOrriaren azken aldaketa: 15 urria 2021, 21:17.


Ref-00074 Gamiz – Inmobiliaria Erribide\nRef-00074 Gamiz 650.000€\nMungiatik oso gertu dagoen bi bizitzako etxea Gamizen.\n350 m2 ditu eta 4 solairu dauzka. Hauetako bat kamarote bezala erabiltzen da, guztiz garbia baita. Solairu nagusian sukaldea, jan-egongela handia, logela eta komun dat daude. Goiko solairuan 2 komun daude, non hauetako bat logela nagusian dagoen. Logela honetaz aparte, beste 3 gehiago daude eta denek horma-armairuak dituzte. Horietako 2 logelek terrazarako sarbidea dute.\nBeheko solairuan txoko handi bat, logela eta komun bat daude, upeltegiaz aparte. Kanpoan 3 kotxeentzako lekua duen garajea dago. Lursaila guztiz itxita dago eta bi zatitan banatzen da; alde batetik lorategia eta tenis pista eta bestetik, oilotegia, baratzea, tresnentzako etxetxoa eta fruitu-arbolak.\nTipo de Inmueble Bifamiliar\tAdosado


Kultura, eraldaketarako iturri - Bizkaiko Hitza\nKultura, eraldaketarako iturri\n2017, abenduak 15 Asteburuko proposamena, Bizkaia, Kultura 211\nHerritarrek sortu eta herritarrentzat egindako kultura eta proiektuen leherketa. Espazio publikoan, denen esku, doan. Bilbo Zaharra, San Frantzisko eta Zabala auzoen erraiak zabalduko dituzte bihar, festa eta aldarrikapen giroan. Seigarren Gau Irekia ospatzeko, dena dute prest Sarean elkartekoek. Goizean hasi eta ordu txikietara bitarte, hiru auzootako txoko guztiak astinduko ditu kultura eta gizarte jarduerak aldarrikapenarekin uztartzen dituen jaialdiak.\nAuzo bereziak dira Gau Irekia hartuko dutenak. Bizitzaz beteak. Kultura eta aldarrikapen festa hori, hain zuzen, auzootan eragiteko asmoz sortu zen. Hala azaldu du jaialdia antolatzen duen Sarean elkarteko koordinatzaile Marina Urrutikoetxeak. “Auzootan dagoen jarduera kultural eta sozial erraldoia ikusarazi eta bertan lanean diharduten eragileen arteko harremanak sustatzeko sortu zen”.\nBaita lortu ere. 2012an, egin zuten lehen aldian, hogei bat jarduerak osatu zuten egitaraua. Aurten, ehundik gora eskaintza izango dira 50 espaziotan baino gehiagotan.\nHorietako lan batzuek feminismoak landu dituzte; beste batzuek, kultur aniztasuna; beste batek, birziklatzea… Horien artean koka daiteke Nerea Merinok eta Alba Saenz de la Cuestak egingo duten proposamena. Jarrera eta indarkeria matxistak sustatzen dituen gizartearen biktimatzat jo dituzte emakumeak. Hala, Bilboko emakumeek hiriko kaleetan bizi dituzten esperientziak ditu ardatz proiektuak. Kalean gertatzen diren eraso eta jazarpen matxisten egunerokoa ikusarazteko asmoz, itsasgarri batzuk prestatu dituzte. Emakume orok erabili ahalko ditu hiriko leku horiek identifikatzeko, norberak bizitako esperientzien arabera. Hala, arazoaren irudi kuantifikatzailea emango dute. Blog bat prestatu dute puntu horiek identifikatzen dituzten argazkiak igotzeko. Gau Irekian, horiei esker osatutako mapa proiektatuko dute. Mural bat ere egingo dute irudi horiek baliatuta.\nKultur aniztasunaren aberastasuna erakusteko, Babel instalazioa aurkeztuko du Sofia Balbontin arkitekto eta hirigileak. Bilbo Zaharreko, San Frantziskoko eta Zabalako herritarren hizkuntzen azterketa oinarri hartuta osatutako instalazio fonetikoa eramango du San Frantziskoko Geroarte Efimerart Gallery-ra.\nLanek espazio publikoa izango dute, bereziki, agertoki: Fleming doktorea, Bilbo Zaharra eta Mariaren Bihotza plazetan kontzertu, antzerki eta dantza saioak egingo dituzte, eguerdian hasi eta goizaldera bitarte. “Plazetatik harago ere ariko gara. Kaleak okupatzeko eskubidea defendatzen dugu, eta espazio publikoa kultur sormenerako espazio gisa aldarrikatzen”.\nAukera handia izango da. Eta hiru auzoetako herritar eta eragileen inplikazio handia goraipatu dute antolatzaileek. Agertoki ugarien artean, hauek aurki daitezke: Berreginen Museoa, udaltegiak, tabernak, dendak, saltokiak… Kultur kolektibo independenteek ere hartuko dute parte: Okela sormen lantegiak, Consonnik edota Pikara Magazine-k, besteak beste. Baita izaera sozialagoa dutenek ere: auzo elkarteen eta gobernuz kanpoko erakundeen lokalek, kasurako. Horri esker, jarduera erabat heterogeneoak atera dira: Gau Irekira joaten denak jarduera bat aurki dezake bertako ile apaindegi batean edota normalean bisitarientzat itxita egoten den margolari baten estudioan.\nAurten, bi ataletan bereizi dute egitaraua: ohiko jarduerak dituzte, batetik, eta sormen artistikoaren bidez gauzatzen diren prozesuak, bestetik. Jaialdian eskaintzen dituzten jarduerek iraupen laburrekoak dirudite, baina hilabete askoko lana dute atzean. Hori dela eta, artista edo talde batzuen prozesuak jarraitu dituzte, haien kontaketa sakon bat egin eta daukaten garrantzia azpimarratzeko.\nJarduerok, gainera, ez dira beste edozein jaialditan bezala programatzen. Auzoko eragile eta sortzaileen proposamenak dira denak. “Parte hartzetik, behetik programatzen da”.\nLan eta jardueretako asko gizartearen hausnarketa eragiteko asmoz sortu direla nabarmendu dute. “Hausnarketak berebiziko garrantzia du Gau Irekiarentzat. Ez dugu nahi kultur jarduera polit hutsetan geratzerik. Gau Irekia aldarrikapena da. Betidanik lan ildo oso garrantzitsua izan da hori guretzat”.\nUrtetik urtera haziz doan jaialdia da Gau Irekia. Iaz 4.000 lagun inguru bildu ziren. Bisitariak adin guztietakoak dira, gainera. Umeentzako zein adinekoentzako jarduerak ere antolatu dituzte. “Beste auzoetako jendea ere etortzen da; ez soilik itsasadarraren lerroan geratu eta modan dagoen taberna batean kafesne bat hartzeko. Urtean zehar hemen egiten den lana ezagutzeko asmoz datoz. Horrek auzoan dagoen konplexutasunaren ikuspegi sakonagoa ematea ahalbidetzen du”. Sarean elkarteak duen filosofiari heldu dio, azken finean, jaialdiak. “Kultura eraldatzailean jarduten gara gu. Alegia, kultura baliatuta, eraldaketa soziala dugu helburu, elkarbizitza hobea lortzeko; betiere, txikitik abiatuta. Eta nahiko genuke justizia sozial handiagoa lortu”.


OtamotzEspainiako selekzioa Archives - Otamotz\nEtiketa "Espainiako selekzioa"\nImanol Gartziandia Asobal ligako zazpikorako hautatu dute\nImanol Gartziandia eskubaloi jokalaria Asobal ligako zazpikorako hautatu dute, eskuin alboko jokalari onena bezala. Gartziandiak 108 gol sartu ditu denboraldi honetan, 3,6 partidako, Logroño taldearekin. Errioxarrak laugarren postuan sailkatu dira. Mediterraneoko Jokoetan parte hartuko du larunbatetik aurrera, Espainiako selekzioarekin.\nJune Garitano eskiatzailea, Espainiako selekzioarekin\nEspainiako selekzioak June Garitano eskiatzaile urretxuarra konbokatu du, Andorran egingo den nazioarteko proba baterako. Garitanok Sierra Nevadan jokatu den Espainiako Kopako proban parte hartu zuen asteburuan. Supergigante modalitatean bi proba jokatu ziren eta bigarren eta hirugarren egin zuen. Gigante modalitateari dagokionez, lehen ekitaldian hirugarren egin zuen. Bigarrenean erori egin zen


Ertzaintzak dispositibo zabala aurreikusi du biharko Itzuliaren etaparako\nErtzaintzak dispositibo zabala aurreikusi du biharko, Itzuliaren bosgarren etaparako\nSegurtasun Sailak trafikoak jasan ditzakeen aldaketez informazioa noiznahi emango die herritarrei; halaber, dei egin die zaleei lasterketa etxetik jarraitzeko.\nValverde, Yates eta Landa atzoko etapan. Argazkia: EFE\nErtzaintzak dispositibo handia zabaltzea aurreikusi du biharko, ostirala, Hondarribia eta Ondarroa artean egingo den Itzuliaren bosgarren etapari lagundu eta segurtasuna bermatzeko.\nErtzaintzaren Trafikoko unitateak, Brigada Mugikorra eta Zaintza eta Erreskate Unitatea eta lasterketak zeharkatuko dituen udalerrietako ertzain-etxe guztietako agenteak eta udaltzainak aktibatuko dira.\nLasterketa 13:30ak inguruan hasiko da Hondarribian eta aurreikusten denez, txirrindulariak 17:20 eta 17:40ak bitartean iritsiko dira Ondarroako helmugara; tartean Errenteria, Pasaia, Donostia, Orio, Zarautz, Zumaia, Itziar, Deba, Mutriku, Ziortza-Bolibar, Markina-Xemein, Etxebarria, Elgoibar eta Mendarotik pasako dira.\nSegurtasun Sailak gogorarazi du trafikoak jasango dituen aldaketen eta Itzuliaren iragate-orduen inguruko informazio guztia eskura izango dutela herritarrek webgunearen, aplikazioen eta Twitterreko kontu ofizialaren bitartez, bai eta Eusko Jaurlaritzaren Trafikoko 011 telefono zenbakian ere, egunean 24 orduz zabalik dagoena.\nEra beran, gidariei bide-mozketa eta aldaketen berri euskal errepideen sarean kokatuta dauden informazio panelen bitartez emango diela adierazi du.\nEtxetik jarraitzeko eskaera\nErtzaintzak nahiz lasterketaren antolakuntzak dei egin die zaleei lasterketa etxetik jarrai dezaten, jende pilaketak saihestu eta covid-19ari aurre egiteko neurriak errespetatzeko hala.


Audientzia nazionala • ZUZEU\nEtiketa: Audientzia nazionala\nKabestru togadunak buruzagi?\nKabestru togadunak buruzagi? - Duela egun gutxi Bilbon ikusi eta entzundakoak bihotza dardarka jarri zidan, hori egia da, baina horrelako erakustaldi eder bat, gai ote da lekuz kanpo dagoen jarrera p...\n"Terrorismoari gorazarre" on-line\nGaur bertan epaituko dute Sevillako gaztea. Terrorismoari gorazarre egitea eta ETAko biktimak iraintzea egozten diote. Antza Sevillako ziberkafe batetik Interneteko hainbat forotan parte hartu zuen g...\nJon Anza, Ibai Beobide eta espainiar justiaz\nAzken berriak hala dio: "Ibai Beobide buruan zaurituta ospitalera eraman du Guardia Zibilak." Badirudi atxilotuei egindako tortura zikinak zuritzeko bide erraza lortu dutela agente berdeek. Eta hori ...


Albisteak 13 Abril 2020\nHerritar gehienak zuzen eta zintzo ari dira betetzen konfinamendu-garai honetan administrazioak ezarritako arauak, baina, tarteka, badira salbuespenak (ikusi argazkia).\nAlbisteak 11 Abril 2020\nOrioko EH Bilduk, EAJk eta Orain taldeak ekitaldia deitu dute batera, igandeko Aberri Eguna dela eta, BALKOITIK LEIHOETARA izenpean.\nHau da deialdia egiteko adostu duten testua:\nAlbisteak 08 Abril 2020\nUdalak eta Arkupe mekatari eta ostalarien elkarteak zerrenda bat osatu dute, herrian alarma-egoera honetan irekita dauden establezimenduen berri ematen duena.\nZerrendaren helburua da herritarrek jakitea nora jo dezaketen beren oinarrizko erosketak egiteko eta baimenduta dauden zerbitzuak eskatzeko: irekita dauden establezimenduak zein diren, telefonoak, ordutegia…\nAlbisteak 04 Abril 2020\nGaldeketa: Nola ari dira bizitzen itxialdia Gipuzkoako haurrak eta nerabeak?\nAlbisteak 03 Abril 2020\nGipuzkoako Foru Aldundiko eta udaletako Haur eta gazteen Sustapen Zerbitzuek osatzen duten Gaztematika sareak galdeketa bat jarri du on-line, gure lurraldeko haur eta gazteen iritzia jasotzeko. Galdeketaren bidez jakin nahi dute zein sentimendu eta emozio dituzten bizi dugun testuinguru berri honetan, eta zein diren beren premiak.\nGaldeketa laburra da, di-da batean erantzuteko modukoa eta, jakina, guztiz anonimoa.\nAlbisteak 01 Abril 2020\nAita Lertxundi kaleko autobus-geralekua bere betiko tokian dago berriro\nAlbisteak 30 Marzo 2020\nAita Lertxundi kaleko obrak dezente aurreratu dira azken asteetan eta, horren ondorioz, Donostia aldetik datorren autobusa betiko geltokian geratzen da joan den ostiralaz geroztik (ikusi argazkia). Markesina ez dago oraindik jarrita; obrak berriro hasten direnean jarriko dute.\nKiroldegia itxita dagoen bitartean herritarrek ez dute kuotarik ordainduko apiriletik aurrera\nUdalak eta BPXport enpresak adostu dute herritarrek ez dutela kiroldegiko kuota ordaindu beharrik izango apiriletik aurrera, instalazioak itxita dauden bitartean.\nUdala desinfekzio-lanak egiten ari da kalean, koronabirusari aurre egiteko\nKoronabirusaren kontrako borrokan oso garrantzizkoa da garbiketa eta desinfekzioa areagotzea eta horretan ari da Udala joan den astelehenetik. FCCko langileek egiten dituzte garbiketa- eta desinfekzio-lanak, Udalarekin adostutako irizpideen arabera.\nAnuska Esnal Oliden alkateak bideo bidezko mezua helarazi die herritarrei\nKoronabirusaren krisiak sortutako egoera dela-eta, Orioko alkate Anuska Esnal Olidenek esker oneko mezua bidaltzen die herritarrei, bideo labur honen bidez:


Getxoartek igaz baino % 20 bisitari gehiago izan ditu - bizkaie.biz\nGetxoarte Arte Berrien Azokeak jarduerea sendotu dauela adierazo dabe Getxoko Kultur Etxeko iturriek. Izan be, astegoien osoan 7.500 bat lagun pasau dira karpa itzeletik, igaz baino % 20 gehiago. Ganera, artista gazte gehiagok parte hartu izana be nabarmendu dabe antolakuntzatik, aurten 60 artistek erakutsi ditue-eta euren lanak eta igaz 51 izan ziran.\nGetxoko Kultur Etxeko iturriek jakinarazo dabenez, 'originaltasuna, freskotasuna eta ausardia' izan dira nagusi aurtengo azokan. Erakutsitako obren kalidadeak gora egin dauela dinoe, ganera.\n'Artista gazteek azokan hartutako lekua nabarmena izan da. Horrek erakusten dau profesionaltasun mailea handia dala' , dinoe iturri ofizialek. Askok, lehenengoz erakutsi ditue euren lanak publikoaren aurrean eta trankil-trankil egin ahal izan dabe berba publikoagaz euren obren nondik-norakoen ganean. Ganera, saldu be egin ditue lanetariko batzuk.\nGetxoartek, besteak beste, pinturak, marrazkiak, argazkiak, eta ikus-entzunezkoak izaten ditu erakusgai. Aurten, antolatzaileek ikus-entzunezko lan horreek bultzatu gura izan ditue, artista gazteen artean gero eta gehiago zabaltzen dagozalako. Horretarako, ikus-entzunezko lanak erakusteko gune bereziak izan dira Getxoarten.


reno – Katixa Agirre: habitat berria\nIsilik egon naiz hiru hilabete hauetan, baina ez geldi.\nTarte honetan tesia amaitu dut (tira, ia-ia), Las Vegaseko erruleta guztiak dardarka utzi ditut, Txirri juniorrekin bainatu naiz Truckee ibaian, umeentzako beste liburutxo bat argitaratu didate (orain arteko nire istoriorik autobiografikoena, dudarik gabe), Colorado ibaiaren kanoian egon naiz Obama bertan egon zen egun berean eta moteletako jacuzzietara zaletu naiz.\nNevadan guztiz integraturik\nHori ez da dena.\nBaina ez dut dena kontatuko lehenengo post honetan, ezta?\nPublicado el Septiembre 28, 2009 Categorías reno, UncategorizedEtiquetas buelta, Gehitu etiketa berria, nevada, reno, usa6 comentarios en On the blog again\nPublicado el Junio 28, 2009 Categorías reno, sautrela, UncategorizedEtiquetas hiriak, innsbruck, reno, sautrela2 comentarios en Austriatik Nevadara\n13 egun eta bagoaz…\nPublicado el Junio 15, 2009 Categorías reno, UncategorizedEtiquetas reno1 comentario en 13 egun eta bagoaz…


HERRITARRAK OSOKO BILKURAN - - Aiaraldea.eus\nHERRITARRAK OSOKO BILKURAN\nEHBildu Laudio 2019-10-29 18:09\n2019ko urriaren 28an Laudioko osoko bilkuraren aretoa herritarrek bete zuten.\nLaudioko hainbat auzoko Udalbatzaren osoko bilkurara joan ziren atzo, herriko bizilagun batek igogailuei buruzko udal araudia aldatzeko aurkeztutako mozioa babesteko. EHBilduk auzotarren parte-hartzea eskertu, aurreko legegintzaldian kaltetutako bizilagunekin hasitako elkarrizketa balioan jarri, eta Hirigintza Batzordearen ezohiko deialdia proposatu zuen, ahalik eta denbora laburrenean planteatutako arazoari irtenbidea bilatzeko. Gobernu taldeak proposamena onartu eta deialdia berehala egiteko konpromisoa hartu zuen.\nHerritarrak osoko bilkuran.\nEHBilduk auzotarren parte-hartzea eskertu, aurreko legegintzaldian kaltetutako bizilagunekin hasitako elkarrizketa balioan jarri, eta Hirigintza Batzordearen ezohiko deialdia proposatu zuen.#ZurekinLaudioGara pic.twitter.com/d74sii5wky\n— EH Bildu Laudio (@ehbildulaudio) October 29, 2019


Manifestazio batekin amaitu dute hilabeteko greba Gipuzkoako erresidentzietako langileek | Economy | Naiz\nIrailaren 19an hasi zuten hilabeteko greba egutegia Gipuzkoako erresidentzietako langileek, ELAren deiari erantzunez. Ostiral honetan hilabete honetako azken manifestazioa egin dute Donostian, aurreko hamar egunetan Gipuzkoako 13 udalerritan mobilizazioak egin ostean.\nNAIZ|Donostia|18/10/2019 Updated at:\nGipuzkoako Aldundiaren aurrean amaitu da azken greba eguneko manifestazioa.(ELA)\nGipuzkoako zahar egoitzetako eta eguneko zentroetako langileek 118. greba eguna dute gaur. ELAk iragarritako azken deialdiko azken eguna da honakoa. Irailaren 19an hasi zuten hilabete bateko grebaldia eta Donostian manifestazio bat egin dute, Gipuzkoan zehar eginiko mobilizazioei amaiera emateko.\nUrriaren 7an martxa ezberdinak abiatu zitutzen herrialdean zehar; hamahiru udalerritan egin dituzte mobilizazioak (Beasain, Ordizia, Zumaia, Zarautz, Irun, Eskoriatza, Arrasate, Tolosa, Villabona, Errenteria, Elgoibar, Azkoitia eta Azpeitian) eta Donostiako amaiera ekitaldian ELAko idazkari nagusi Mitxel Lakuntzak hartu du hitza. Ez dute baztertzen mobilizazio gehiago egitea –Lakuntzak berak astean zehar adierazi legez– baina, gaur gaurkoz, ez dute ezer zehaztu.\nBaieztatu duenez, Aldundiak «negozioa lehenesten» du eta gatazka bere horretan mantentzea leporatu dio. Lakuntzak gogora ekarri du ELAk Adegi eta Matia 2020 patronalekin akordia lortu zuela baina Aldundiak ez zuela bere gain hartu nahi izan, are gehiago, dokumentua faltsutu zuela: «Penagarria da baina Aldundiak akordioa blokeatu nahi du ez duelako zaintzaren eredua aldatu nahi, zaintza negozio bat bezala ikusten duelako». Era berean, gogoratu behar da ELA eta patronalen arteko akordioa mahai negoziatzailetik at egin zela; ELAk gehiengo ordezkaritza du sektorean.\nGrebalarien arabera argi dago gatazka luzatzen ari dela sektore feminizatua izateagatik. «Gaur egun gizonezkoak lanean ari diren sektore pribatizatuekiko %30eko soldata arrakala pairatzen dute, 6.000 euro gutxiago urtean, emakume izate soilagatik. Non dago martxoaren 8ko Aldundiaren mezu feminista? Guk ez dugu inondik ikusten», galdegin du Lakuntzak Aldundiaren egoitzaren parean.\nGipuzkoako zahar egoitzetako eta eguneko zentroetako 5.000 langileren lan-baldintzak arautzeko negoziazioaren defentsan ari dira borrokan. 2017an ekin zitzaion negoziazioari, orain dela bi urte; gaur egun, oraindik ere, egoera «hankaz gora» dagoelakoan da ELA. «Lehendakariak dio guk ez daukagula negoziatzeko borondaterik. Gure borondatea ikusi nahi badu galdetu diezaiola Maite Peñari ea zer egiten den gurean patronal eta sindikatuen arteko akordioekin. Ukatu eta faltsifikatu!», salatu du Lakuntzak.


Kostu aldakor - Wikipedia, entziklopedia askea.\nEnpresaren ekonomian, kostu aldakorra enpresaren iharduera-maila edo ekoizpenarekin batera gehitzen den horri deritzo. Esaterako, lehengaien kontsumoa kostu aldakor bat izaten da, zenbat eta gehiago ekoiztu, orduan eta lehengai gehiago kontsumitzen baita.\nKostu totala kostu aldakorren eta kostu finkoen batura da. Adibidez, produktu bat ekoizteko, 1000 euroko makina bat erosi eta langile baten lanordu bat (30 euro) eta lehengai-unitate bat (10 euro) behar badira, 10 produkturen kostu totala 1000+10×(30+10)=1400 eurokoa izango da: kostu finkoa 1000 eurokoa da eta kostu aldakorra 10×(30+10)=400 eurokoa.\nKostu aldakorra ekoizpenarekin batera linealki gehitzen dela ezarri ohi da. Adibidez, ekoizpena 10, 20, 30 unitate, ... izanik, kostu aldakortzat jotzen diren den lehengaien kontsumoak 30, 60, 90 litro ... bilakaerari jarraitzen badio, produktu-unitate bakoitzak 3 litro behar dituela:\nkostu aldakorra (litrotan) = 3 × ekoizpena (unitatetan)\nEgoera batzuetan ordea (eredu mikroekonomiko zenbaitetan kasu) ekoizpenarekiko kostu aldakor ez-linealak ezartzen dira, errendimendu beherakorren legeari jarraiki. Halaber, teknologia aurrerapen batek ere kostu aldakorren hazkundearen moteltze bat eragin dezake, produktu-unitate bakoitza eraginkortasun handiagoz (lehengai-kontsumo txikiagoa eskatuz) ekoizten denean esaterako.


Bakea sendotzeko funtsa | Consumer\nBakea sendotzeko funtsa\nDatozen hiru urteetarako 100 milioi dolar emango ditu, eta gatazka eta pobrezia osatzen duten gurpil zoroa suntsitzea pentsatu du.\nIrudia: Radio Nederland Wereldomroep\n“Mila milioi pertsona hondatzen ari diren edo gatazkek larriki eragiten dieten egoeretan bizi dira”. Munduko Bankuak ohartarazi du, munduko 20 herrialde pobreenen % 80an jartzen baititu liskarrak. Pobreziaren eta gatazkaren arteko harremana handia da, eta, horregatik, joan den apirilean Estatua eta bakea finkatzeko funtsa sortu zen. Datozen hiru urteetan, 100 milioi dolar inbertituko ditu “gure garaiko garapen-erronkarik zailena” delakoari aurre egiteko.\nEgoera ahuletan ez dago oinarrizko zerbitzurik edo segurtasun-neurririk. Ezegonkortasunez inguratuta bizi dira, eta, sarritan, gatazka berri batean murgiltzen dira, aurreko liskarren ondorioak oraindik pairatzen dituztenean. Ez dute nazioarteko komunitatearen laguntzarik jasotzen. Gutxi ausartzen dira erronka horiei aurre egiten. Munduko Bankuak onartzen du “milurtekoko garapen-helburuak lortzeko joera gutxien duten nazioak” direla. Desnutrizio-indizea beste leku batzuetan baino %50 handiagoa da, haurren heriotza-tasa batezbestekoa baino %20 handiagoa da, eta lehen hezkuntzako eskola-amaierako tasak diru-sarrera txikiko herrialdeetan gertatzen direnak baino %18 txikiagoak dira.\nEkitaldi honetarako partida 33 milioi eurokoa da, eta 20 bat herrialdetan banatuko da.\nGatazkak berak okerragotzen du herrialde horien egoera. Hain zuzen, %40k antzeko arazoa du berriro ere, “10 urte baino lehen”, Munduko Bankuaren arabera. Erakunde honen erronka herrialde bakoitzeko segurtasuna, zilegitasuna, gobernuaren kudeaketa eta ekonomia sendotzea da, bakerako trantsizioa errazteko. Hori lortzeko, joan den apirilean, Estatua eta bakea finkatzeko funtsa sortu zen, Funtsak bat egin zuen gatazkaren ondorengo egoeretarako (1997) eta Funts fiduziarioa, zailtasunak dituzten diru-sarrera txikiko herrialdeen aldeko esku-hartzeetarako (2004). Lehen esleipena 1.000 milioi dolarrekoa izango da datozen hiru urteetarako. Ekitaldi honetarako partida 33 milioikoa da, eta 20 bat herrialdetan banatuko da.\nFuntsa estatuen premia nagusiei erantzuteko, haien berreraikuntza ordaintzeko eta bakea sendotzeko neurriak abian jartzeko da. Zehazki, hauek dira herrialde ahulen lehentasunak: Estatuaren zilegitasuna garatzea, segurtasuna eskaintzea, zuzenbide-estatua eta ordenamendu juridikoa finkatzea, identifikazio nazionala eta tokikoa indartzea, egonkortasun ekonomikoa bermatzea, ekonomia politikoari arreta jartzea, sektore pribatua erakartzea, erakundeak eta eragileak koordinatzea, eskualdeko testuingurua kontuan hartzea eta epe luzeko konpromisoa onartzea.\nAzken finean, Afganistanen, Kanbodian, Kosovon edo Timor-Ekialdean orain arte inbertitutako beste partida batzuen xede bererako aurreikusi da. NBEk azaldu duenez, “beste finantziazio-mekanismorik ez dagoen unean gatazka-egoeretatik irteten diren herrialdeetan bakea finkatzeko berehalako beharrei erantzuteko” eta “berriro gaixotzeko arriskua murrizten laguntzeko” balioko du.\nNazio Batuek zeregin garrantzitsua dute munduan bakeari eragiten dioten gaietan. 2005. urteaz geroztik, Bakea Sendotzeko Batzordearen egoitza dago. Haren zeregina da baliabideak bideratzea, estrategia integralak proposatzea eta horiei buruz aholkatzea. Erakundeak berreraikitzea, sendotzea eta garapen jasangarria dira haien lan-ardatz nagusiak.\nNazio Batuen Bakea Finkatzeko Batzordeak sorospenetik garapenerako trantsizioa errazten du\n“Sorospenetik garapenerako” trantsizioa erraztea. Herrialde bateko gobernua harremanetan jartzen du estatuko eta nazioarteko eragileekin, epe luzeko estrategia bat definitzen laguntzeko. Hala, eskuragarri dauden funtsen gastua eraginkortasunez kudeatzea eta ahaleginak bateratzea espero da. Gatazka batean berriz erortzeko arriskua oso txikia dela uste denean, Batzordeak esku hartzeari utzi dio.\nBatzar Nagusiak, Segurtasun Kontseiluak, Ekonomia eta Gizarte Kontseiluak, idazkari nagusiak eta edozein estatu kidek aurkezten dituzte esku hartzeko eskaerak. Sarritan, hori gertatzen da bake-akordio bat adostu eta herrialdean gutxieneko segurtasun-maila ziurtatu ondoren. Nolanahi ere, Batzordea aholku-organoa da, eta, berez, gomendioak ematera mugatzen da. “Argi eta garbi aitortzen du garrantzitsua dela herrialdea bera izatea bakea finkatzeko prozesuaren erantzule”, zehaztu du NBEk.\nfinkapen fondo-eu gatazka millones-eu países-eu


Nahitaez bete beharreko informazio nutrizionala\nAbenduaren 13tik aurrera, nutrizio balioaren inguruko informazioa eman beharko dute elikadura produktuen etiketek\n1 urria de 2016\nEspainiako erosleen %67k baino gehiagok esaten dute irakurri egiten dituztela erosten dituzten elikagaien etiketak, datu hori eman du Shopper View erakundearen AECOC Barometroak; ekoizleen eta banatzaileen elkartea da horrako hori, eta Espainiako Estatuko kontsumitzaileen erosketa ohiturak aztertu zituen 2015. urtean. Arreta gehien eskaintzen zaion alderdietako bat nutrizio arloko informazioa izaten da. 2013. urtean, EROSKI CONSUMERek ere egin zuen horren inguruko azterketa bat: adinez nagusi ziren mila pertsonari galdetu zien erosketa ohituren inguruan, eta ondorioetan egiaztatu zuenez, etiketari arreta jartzen zioten herritarren %81ek beti irakurtzen zuten nutrizio arloko informazioa.\nDatu horiek argi azaltzen dute kontsumitzaileek jakin egin nahi dutela zer-nolako nutrizio balioa duten etxera eramaten dituzten elikagaiek. Bada, urte honetako abenduaren 13tik aurrera, Elikagaien Etiketari buruzko Europako Araudiak (UE 1169/2011 Araudia da) behartu egingo du informazio hori elikadurako produktuen etiketan jartzera, nahiz eta ekoizle batzuek lehendik ere egiten duten, beren borondatez.\nEROSKI CONSUMERek sakon aztertu du araudia, eta gida bat prestatu du kontsumitzaileentzat, guztiek jakin dezaten urteko azken hilabetetik aurrera zer aurkitu duten elikadurako produktuen etiketetan nutrizio arloko informazioa irakurtzen dutenean. Horretarako, zenbait iturri erabili ditu: Kontsumoaren, Elikadura arloko Segurtasunaren eta Nutrizioaren Espainiako Agentzia (AECOSAN), Elikagai eta Edari Industrien Espainiako Federazioa (FIAB), Nekazaritzako Elikagaien Segurtasunerako Euskal Fundazioa (Elika) eta Kontsumitzaileen eta Erabiltzaileen Konfederazioa (CECU).\nElikagaiek nutrizio arloko informazioa eman behar dute etiketan, baita elikadura bereziaren sailean sartzen direnek ere.\nSalbuespenetan, ur mineralak eta elikadura arloko gehigarriak ageri dira, horiek berezko araudia dutelako, baita alkohol gradua %1,2tik gorakoa duten edariak ere. Nutrizio arloko informaziorik eman beharko ez duten beste elikagai batzuk ere badaude:\nEraldatu gabe dauden produktuak, osagai bakarra dutenak.\nProduktu eraldatuak, onduz bakarrik eraldatu dituztenak eta osagai bakarra daramatenak.\nGizakiok edateko urak, baita anhidrido karbonikoa edo lurrinak dituena ere.\nLurrin landare bat, espezia bat edo horien nahastura.\nGatza eta gatzaren ordezkoak.\nKafe eta txikoria estraktuak, kafe ale osoak edo ehoak, eta kafe ale kafeinagabeak, osoak edo ehoak.\nBelar eta fruta infusioak, tea, te kafeinagabea, berehalako tea edo te disolbagarria, te estraktua, te estraktu kafeinagabea, baldin eta osagai erantsiak lurrinak baino ez badira, tearen nutrizio balioa aldatzen ez dutenak.\nOzpin hartzituak eta horien ordezkoak, baita osagai erantsi bakarrak lurrinak dituztenak ere.\nLurrinak. Gehigarriak. Elikadura arloko entzimak. Lagungarri teknologikoak.\nMarmeladak loditzeko konposatuak.\nGainazalik handiena 25 cm-tik beherakoa duten ontzietan datozen elikagaiak.\nEkoizleak zuzenean kontsumitzaileari edo txikizkako saltokiari ematen dizkion elikagaiak.\nBestalde, alkohola duten edariek eta ontziratuta ez dauden elikagaiek ez dute eman beharrik izango nutrizio arloko informazioa. Lehenbizikoek aski izango dute energia balioa adierazita, baina nahi izanez gero, nutrizio arloko informazioa osorik ere eman dezakete ekoizleek. Bigarrenak ere energia baliora mugatu daitezke edo, nahi izanez gero, energia balioarekin batera, beste datu hauen kopuruak ere eman ditzakete: gantzak, gantz azido saturatuak, azukreak eta gatza.\nZein izango da nahitaez eman beharreko informazioa?\nUrte honetako abenduaren 13tik aurrera, nahitaez azaldu beharko da energia balioa eta baita zer kopurutan dituzten ere gantzak, gantz azido saturatuak, karbohidratoak, azukreak, proteinak eta gatza. Eta nahi izanez gero, ontziaren beste leku batzuetan ere berriz jar ditzake ekoizleak (energia balioa bera bakarrik, edo energia balioa eta gantzak, gantz azido saturatuak, azukreak eta gatza).\nIldo horretan, aurrerantzean ezingo da adierazi sodio kopurua, gatzarena bakarrik eman beharko da. Dena den, elikagaiak berez duen sodioaren ondorioz baldin badu gatza, ekoizleek aukera izango dute nutrizio arloko informazioaren ondoan jartzeko. Hala izaten dute, adibidez, esneak, barazkiek, haragiak eta arrainak; aldiz, urdaiazpikoari, gaztari, olibei eta antxoei erantsi egiten diete gatza eraldatzeko prozesuan.\nBestalde, nutrizio arloko oharren bat edo ezaugarri osasungarrien inguruko aipamenen bat egiten denean, nabarmendu nahi den substantzia hori zer kopurutan duen adierazi behar da, non eta ez dagoen nahitaezko edo borondatezko mantenugaien zerrendan. Omega-3 gantz azidoak edo betaglukanoak izan daitezke horren adibide bat.\nZein izango da ekoizleak borondatez eman ahal duen informazioa?\nNahitaez jarri beharreko mantenugai horiekin batean, nahi izanez gero beste hauei buruzko informazioa ere jar daiteke: gantz azido monosaturatugabeak eta polisaturatugabeak, polialkoholak, almidoia, zuntza, zenbait bitamina (A, D, E, K, C, B6 eta B12) eta zenbait mineral (tiamina, erriboflabina, niazina, azido folikoa, biotina, azido pantotenikoa, potasioa, kloruroa, kaltzioa, fosforoa, magnesioa, burdina, zinka, kobrea, magnesioa, fluoruroa, selenioa, kromoa, molibdenoa eta iodoa), kopuru aipagarrietan edukiz gero.\nHorrek esan nahi du Mantenugaien Erreferentziazko Balioen (MEB) %15 eman behar dutela edariak ez diren produktuentzat eta %7,5 edarientzat (araudiak dio 100 g edo 100 ml bakoitzeko formatuan adierazi behar direla).\nNola kalkulatuko dira balioak?\nAraudiak ezartzen du nola kalkulatu behar diren energiaren balioa eta mantenugaiena. Horrez gain, bihurketak egiteko faktoreak eskaintzen ditu. Adibidez, karbohidratoetan (polialkoholetan izan ezik) gramo bat 17 kJ-en edo 4 kcal-en baliokidea da, eta gramo bat gantz, berriz, 37 kJ-en edo 9 kcal-en baliokidea.\nBestalde, energiarentzat kilojulak (kJ) eta kilokaloriak (kcal) erabiliko dira neurri gisa, eta pisua azaltzeko, berriz, gramoak (g), miligramoak (mg) eta mikrogramoak (µg).\nProduktuak dituen balioak eman behar dira beti, saltzen den modu horretan dituen balioak alegia. Halaxe egin behar da hauts eginda edo deshidratatuta datozen produktuetan ere (zopak adibidez), pastelak edo ogiak egiteko oreetan, eta te eta infusioetan. Adibide horietan, gainera, elikagaiak prestatu ondoren izango dituen balioen berri ere eman daiteke, non eta xehe-xehe azaltzen den nola prestatu behar den eta ematen den informazioa jateko edo edateko prest dagoen elikagaiarena den. Horrez gain, esan behar da nolabaiteko prestakizuna duten jakietan beti adierazi behar dela nola prestatu diren.\nZifrak ematean, batez besteko balioak erabili behar dira, ekoizleak egin duen elikagaiaren azterketan oinarritutakoak; edota honako iturri hauetakoren batean oinarritutakoak: ekoizleak elikagaiarekin egindako analisietan, batez besteko balio ezagun edo egiazkoetatik abiatuta egindako kalkulu batean edo oro har ezarrita eta onartuta dauden kalkuluetan.\nNola adieraziko dira balio horiek?\nEnergia balioa eta etiketan azaltzen diren mantenugai guztiak (nahitaezkoak eta borondatezkoak) 100 g edo 100 ml bakoitzeko formatuan adierazi behar dira. Bitaminek eta mineralek, gainera, Mantenugaien Erreferentziazko Balioen (MEB) ehunekoak adierazi beharko dituzte, horiek ere 100 g edo 100 ml bakoitzeko.\nEkoizleek, gainera, aukera izango dute energia balioaren eta nahitaezko mantenugaien Kopuru Gomendatuak (KG) emateko (baita ontziko beste lekuren batean errepikatzen badituzte ere). Kasu horietan, 100 g edo 100 ml bakoitzeko emanak egon beharko dute edo zati bakoitzeko emanak, baina bitaminena eta mineralena ere jartzen bada, 100 g edo 100 ml bakoitzeko bakarrik adierazi ahalko da.\nHorrela, Erreferentziazko Kopuruei (EK) buruzko informazioa ematen denean, honako aipu hau txertatu beharko da: “Batez besteko heldu batek hartu beharreko erreferentziazko kopurua (8.400 kJ/2000 kcal)”. Hauek dira erreferentziazko kopuruak egun bakoitzerako: 8400 kJ edo 2000 kcal energia, 70 g gantz guztira, 20 g gantz azido saturatu, 260 g karbohidrato, 90 g azukre, 50 g proteina eta 6 g gatz.\nEman ahal izango dira balio horiek erraziotan edo kontsumo unitatetan?\nMantenugaiak zati bakoitzeko edo kontsumo unitate bakoitzeko adieraztea borondatezkoa izango da. Balio energetikoarekin egin ahal izango da hori, gantz saturatuekin, azukrearekin eta gatzarekin.\nInformazio hori ematen denean, baldintza batzuk bete beharko dira: kontsumitzaileak erraz bereizi dezala zenbatekoa den zatia edo kontsumo unitatea (adibidez, xerra bat, ontzi erdia, barratxo bakoitza…), etiketan kuantifikatuta ager dadila eta ontziak zenbat zati edo kontsumo unitate dituen azal dadila.\nNola aurkeztu beharko dira datu horiek?\nNahitaez azaldu behar duten mantenugaiak eta borondatezkoak eremu bisual berean jarri behar dira. Formatuak argia izan beharko du eta hurrenkera jakina eduki: lehenbizi energia balioa eta ondotik gantzak, karbohidratoak, zuntza, proteinak, gatza, eta bitaminak eta mineralak.\nNahitaez adierazi beharreko mantenugaiak taula batean aurkeztu beharko dira; dena den, lekurik ez balego, lerroz lerro idatzita eman daitezke.\nHorrez gain, energia balioa eta mantenugai kopurua adierazteko, forma edo sinbolo grafikoak erabil daitezke, baita testuak eta zenbakiak ere, honako baldintza hauek beteta, betiere:\nKontsumitzaileen inguruan egindako azterketa zorrotz eta zientifikoki baliozkoetan oinarrituta egon daitezela eta ez dezatela kontsumitzailea engainatzeko biderik eman.\nLangile taldeen ordezkaritza zabal bati kontsulta egin ondoren lortutako emaitzetatik ateratakoak izan daitezela.\nKontsumitzaileek errazago uler dezatela elikagai batek zenbat energia ematen duen eta dietari zer-nolako mantenugaiak ematen dizkion.\nProba zientifiko baliagarriek babestuta egon daitezela, eta frogatuta egon dadila batez besteko kontsumitzaileek ulertu egiten dituztela gisa horretako adierazpideak eta aurkezpena.\nBeste adierazpide batzuk erabiliz gero, erreferentziazko kopuru harmonizatuetan oinarrituta egon daitezela edo, horrelakorik izan ezean, hartu beharreko energia eta mantenugai kopuruaren inguruan egindako irizpen zientifiko onartuetan oinarritu daitezela.\nObjektiboak izan daitezela eta ez daitezeladiskriminatzaileak izan.\nEz dezala oztoporik jarri salgaien zirkulazio librearentzat.\nEnergia balioa edo mantenugai kopurua hutsaren hurrengoa bada, elementu horien inguruko informazioa jarri beharrean, honela adieraz daiteke: “kopuru hutsaletan ageri dira…”.\nOre prestatuak: berritzen ari den tradizioa\n"Dena ez da birziklatzea, beharrezkoa da gogoeta egitea, heztea eta aldarrikatzea ere"\n"Birziklatzea ez da negozio bat, gizartearen beharrizan bat da"


Muskizko Udala - Euskararen astea eta Euskaraldia ospatuko ditu Muskizek\nEuskararen astea eta Euskaraldia ospatuko ditu Muskizek\nEuskaraldian eta abenduaren 3an ospatzen den Euskararen Nazioarteko egunarekin lotutako jardueretan murgilduta dago Muskiz. Adin tarte guztiei begira antolatutako askotariko jarduerak egiten ari dira Muskizen, besteak beste, hezkuntza zentroetako ikasleentzako antzezlana, jolasak, ipuin-kontaketa, Arkaitz Estiballesen eta Maddalen Arzallusen Bertso Afaria, Mararen kontzertua eta Pico Ramoseko mendi martxa.\nAzaroaren 22tik aurrera, hainbat ekintza antolatzen ari dira Muskizen, baina abenduaren 3ra arte euskaran murgilduta egongo da Muskiz. Gaur, azaroak 28, txikienek “Miru” izeneko ipuin-kontaketa izango dute, 17:30ean, Udal Liburutegian. Bihar, azaroak 29, Errementari filma eskainiko da Kultur Etxeko M Aretoan, goizeko 10:00etan. Azaroaren 30a, egun bete-betea izango da, izan ere, goizeko 10:00etan, “Futbolariak eta Printzesak” izeneko antzezlana eskainiko da Meatzari Aretoan, hezkuntza zentroetako ikasleentzat; arratsaldez, 20:30ean, Marak kontzertua eskainiko du Meatzari plazan; eta eguna bukatzeko, ohiko bertso afaria izango da, Arkaitz Estiballes eta Maddalen Arzallus bertsolarien eskutik. Afarirako tiketak Gaztegunean eskura daitezke 15 euroren truke.\nLarunbatean, abenduaren 1ean, 12:30ean, kalejira bat egingo da herriko kaleetan zehar; eta arratsaldean haurrentzako jolasak eskainiko dira Meatzari plazan. Igandean, Pico Ramoseko mendi martxaren txanda iritsiko da. Ibiltariak 10:00etan aterako dira, Meatzari plazatik, eta bukatu eta gero, hamaiketakoa egingo da Ortze Tabernan. Euskararen astea abenduaren 3an amaituko da, hain justu ere, Mintzodromo batekin. Euskararen asteko Mintzodromoa Gaztegunean izango da, 10:30ean eta 17:30ean.


ALABA: ALBUMAREN BERRIKUSPENA EZ DESAGERTZEKO - ALBISTEAK\nBigarren diskoan Ez Desagertzeko , Daughter folk indie hirukoteak zentzuz utzi du seriotasuna eta erreberbioa arte sakona berdinak direla dioena. Musika zabala eta izugarria da, putzu sakon batean behera begiratzea bezalako ura argi uhin bat ikusteko.\nDaughter ingeles indie folk hirukoteak hutsean kokatu zuen 2013an Utziz gero , baina aurrera Ez Desagertzeko Bigarren diskoa eta hobea, berriro salbatu zuten. Debuta zabala eta kristalinoa baina itogarria izan zen, nolabait; musikak, epikoa bere malenkoniarekin, letren esparrua gainditzen zuen esperientzia emozional izugarriaren aldarrikapenak egiten zituen. Ez zuen lagundu Elena Tonra, Jeff Buckley eta Ian Curtis-ekin abeslari izugarria, bihotz izoztuak, negu gogorrak eta etxeak uholdeak zituen hizkuntzan idazten, bere idoloak bezain metaforak idazten.\nAzken hiru urteetan, Tonrak eta bandak modu zentzuzkoan utzi dute seriotasuna eta erreberbioa arte sakona berdinen iritzia. 'Zenbakiak' ataleko transformazioa entzun dezakezu Ez Desagertzeko 'S pista nagusia. Tonra misteriozko antagonista bati irekitzen zaio: 'Egoera txarrenak hartu / Egoera okerragoa egin' - orduan, haurdun gelditu ondoren, lotura kulturari eta haren lilura makurrari buruzko iruzkin sinpatikoetara iritsiko da. 'Ahoa garbituko dut, baina hala ere gustatuko zaitut', hasperen egiten du, bere ondorioak luzatzen utziz, lasai oihukatu aurretik, 'Lotsatuta sentitzen naiz erresuma honetan'.\nNicolas Vernhes, Brooklyngo ekoizle estimatuarekin grabatua, musika zabala eta izugarria da, putzu sakon batean begiratzea bezala, uraren argi uhin bat antzemateko. Gaueko indie-popa, post-punk gotikoa, doomy shoegaze, bularra jotzeko post-rocka eta ametsetako pop bikaina nahasten dira, guztiak izarrezko izar handi gisa ateratzen direnak. Igor Haefeliren gitarrak eguratsak dira, eta Remi Aguilellak Bryan Devendorf Nazionalaren antzera danborra jotzen du, lehen aukeran aurrera eginez, soinu paisaia desolatuaren markoaz haratago lasterka egingo balu bezala.\nSonic outlier bakarra 'No Care' da, Arab Strap-i egindako keinu harrigarria, bikotekide bat manipulatzen duen bitartean agentzia txikitu egiten den narratzaile narrats batek hitz egiten duena. Berehalako amatasunari aipamenak egiten dizkion disko trinko batean, agerian uzten du harreman bakoitza segurtasunik eza ('To Belong') apurtu izana, distantzia emozionalak ('Bakarrik / Zurekin') ahuldua edo aurreko biak, 'Ez bezala' Care ':' Oh, izorratu genuen denbora bakarra egon zen, eta oroitzapen txarra sentitu nuen ', kantatzen du Tonrak. 'Nola nahi nuen agintzea inoiz bakarrik egingo genuela maitasuna / Baina nire ahoak kristal apurtuak itotzen ari nintzela zirudien, beraz, lo egin nuen.'\nGuztientzat Ez Desagertzeko Aurrerapausoak aurrerantzean, zerbait geratzen da estreinako zurruntasunetik, eta horrekin susmo txarra da, xx, Florence and the Machine eta are Foals-ekiko merkataritza gutxiagotasuna izan arren, Alabak ez dituela talde horien ogia eta gurina baldintza pikanterik. Baina bost urteko asmoa ez bada jaialdiko beka handiko taldeekin harrapatzea jolasten, Alzheimer gaixoaren egoera larriari buruzko 'Doing the Right Thing' bezalako abestiak iradokitzen du hankak norabait joateko iradokitzen duela. bestela guztiz. Abestia lurrezkoa baina espektrala da, Ehun ur ausart bezalakoa, bere egoera iraunkorraren jakitun den dementzia biktima baten ikuspegi paregabetik abestua. Galdutako oroitzapenetan itotzen da - 'Gauean deituko diot nire amari / baina ez da niregana itzultzen' - hala ere, irudi nagusiarekin jarraitzen du: 'Baina ez didazu hori esango / badakizu min egiten didazu esaten duzun bakoitzean ». Abestia telebista baten aurrean amaituta, 'denak maiteminduta dauden bitartean, isilik esertzen naiz' kantatzen du.\nBerarekin aditu izan balitz Ez Desagertzeko , narratzaileak maitasunaren itxura maiz agertzen dela jakingo luke. Estandar bikoitza argigarria da: Alabaren musikak eguneroko bizitzako benetako lan gogorraren eta garai ilunak direnean kontatzen ditugun istorio indartsuagoen arteko tarte hori hartzen du.\ntyler basatia sortzailea\njay som autobusaren abestia


AMURRIOK XVII. TXAKOLIN EGUNA OSPATUKO DU MAIATZAREN 31n | Ayuntamiento de Amurrio\nHasiera » AMURRIOK XVII. TXAKOLIN EGUNA OSPATUKO DU MAIATZAREN 31n\nArabako Txakolina jatorri-deiturak badu data 2014ko uzta eta hamazazpigarren Txakolin Eguna ospatzeko: maiatzaren 31.\nHorretarako, Arabako Txakolina jatorri-deiturak, Amurrioko Udalak eta Amurrio Bidean-ek (toki-garapenerako elkartea) jardueren egitarau zabala osatu dute. Lehenik eta behin, 11:30ean, udaletxeko bilkuren aretoan, ohorezko aurreskua egingo diote Encarni Álvarez Gonzálezi, Vitoria-Gasteizko Plagaro jatetxearen jabe ohiari; halaber, Arabako Txakolina 2015 saria emango diote. 12:00etan, udaletxeko balkoitik jaiari ekiteko txupinazoa botako dute, eta jai-eremua irekiko (Juan Urrutia plaza, Larrinaga kalea eta Guk pasealekua); 18:00etara arte egongo da irekita. Jaia hasi eta bukatu arte, 2014ko txakolina eta honako pintxo eta errazio hauek dastatu ahalko dira: txistorra, burruntzi-pintxoak, Amurrioko odolkia, saltxitxa zuriak, txorizo kreolea, Urkaikoko hanburgesa, Basatxerriko hirugiharra eta burualdea, Getariako antxoak eta Albizabalgo gildak. Produktuok dastatzeko, txartelak erosi behar dira horretarako jarritako standean.\nBestalde, artisau-produktuen erakusketa eta salmenta izango da, bai eta Aiara Haraneko Arabako Txakolinaren “Garrafa” Lehiaketa ere, bigarren aldiz. Gastronomia-, kultura- eta kirol-elkarteek, norbanakoek eta ostalaritza-establezimenduek maiatzaren 28ko 13:00etara arte eman dezakete izena, parte hartzeko eta hiru sarietakoren bat irabazteko (200, 150 eta 100 euro), turismo@amurriobidean.org helbide elektronikora idatzita edo 945 89 17 21 telefono-zenbakira deituta. Partaide bakoitzari hiru botila Arabako txakolin eta izotza emango zaizkio, jai-eremuan bertan lau litro “garrafa” presta ditzan 12:00etatik 13:00etara. Gero, jaira biltzen diren guztiei doan emango zaie. Horrez gain, parte-hartzaileek freskagarria egiteko beharrezkotzat jotzen dituzten osagaiak eraman ditzakete.\nLehiaketaren eta sari-banaketaren ostean, 18:00etara arte, mahaien eta aulkien gune bat jarriko da jai-eremuaren barruan, nahi dutenek txakolina eta aurrez aipatutako pintxo eta errazioak dasta ditzaten.\nGainera, hainbat establezimendutan (Akeita, Arenalde Maitea Jatetxea, Atxubi, Batzoki, El Crucero, El Rinconcito, Guk, Fano Taberna, Kantoi, La Reunión, La Terraza, Madik, San Antón, Frontón Taberna, Txoko Gorri, Tapería Cavert etaEl Penúltimo), 12:00etatik 15:00etara, “txakolinpintxoa” egongo da: pintxoa eta Arabako Txakolina jatorri-deiturako txakolina, 1,80 €-ren truke.\nUdaleko Musika Eskolak ere bat egin nahi izan du jaiarekin: comboen kontzertua emango du Guk pasealekuan, 12:00etatik aurrera.\n15:30etik jaia amaitu arte, berriz, erromeria izango da.


Arabako diputatu nagusiaren esanetan, "Aiaralderako Berehalako Jarduera Plana urtea amaitu baino lehen egongo da martxan" - - Aiaraldea.eus\nArabako diputatu nagusiaren esanetan, "Aiaralderako Berehalako Jarduera Plana urtea amaitu baino lehen egongo da martxan"\nArabako Foru Aldundia 2021-09-13 11:37\nLaudioko Industrialdea, artxibo irudi batean. / Aiaraldea.eus\nRamiro Gonzalezek Arabako Batzar Nagusietan azaldu duenez, eskualderako trakzio proiektuek "helburu finalista izango dute, eta batez ere 2021 eta 2022 urteen artean gauzatuko dira".\nRamiro Gonzalez Arabako ahaldun nagusiak Arabako Batzar Nagusietan azaldu duenez, "Aiaralderako Berehalako Jarduera Plana urtea amaitu baino lehen egongo da martxan, eta Aiaraldeko Plan Estrategikoa, berriz, 8 hilabete geroago". Foru agintari gorenak azaldu duenez, Foru Gobernuak orain arte eman dituen pausoak eskualdearen egoerari erantzun egokia emateko, eta hilabete gutxi barru errealitate bihurtuko dira.\n"Eskualdearen egoera ikusita, erabaki azkarrak hartu behar genituen, intentsitate desberdinekoak, neurriei epe laburretik heltzeko, bai eta epe luzeagoko plan baterako oinarriak ezarri ere", adierazi du, "gogoeta horrekin batera Berpiztu Plana ere etorri da, Eusko Jaurlaritzak bultzatua, Eskualdea lehentasunezko jarduketa-eremu gisa sartuz, Eskualde kaltetuak Berreskuratzeko Planaren bidez". Gogoratu behar da 24 milioi euroko zuzkidura duen plana dela.\nGonzalezen arabera, prozesuari ekiteko, trakzio-proiektuak kontrastatu eta hautatuko dira, haien egingarritasunean, espero den inpaktuan eta kokapen estrategikoan oinarrituta identifikatutako proiektu potentzialen zerrenda batetik abiatuta. Udalerri bakoitzeko eragile ekonomiko, sozial eta erakundeen partaidetza-prozesu baten bidez, Eusko Jaurlaritzarekin eta Bizkaiko eta Arabako Aldundiekin, inplikatutako alderdiak diren aldetik. "Alde horretatik, oso positiboki baloratzen dut Eusko Jaurlaritzaren inplikazioa, Bizkaiko eta Arabako Foru Aldundien arteko lankidetza, eskualdeko eragileen parte-hartzea, eta espero dut laster hasiko garela erakundeen areko ahalegin horren emaitzak ikusten".\nTrakzio-proiektuek ezaugarri komunak izango dituzte, barne-oreka eta eragina izango dute hainbat kudeaketa arlotan, hala nola nekazaritzan, kulturan, enpleguan, LHn, osasunean, etxebizitzan eta azpiegituretan. "Horiek guztiek helburu inbertitzaile finalista izango dute. Hau da, 2021-2022an gauzatu beharreko inbertsio zehatzak, funtsean, eta kasu batzuetan 2023ra luzatuta. ", azpimarratu du ahaldun nagusiak.


Tinko antolakundeak jakinarazi duenez, aurreko larunbatean gose grebari ekin zion Ibai Aginaga preso politikoak. Basauriko (Bizkaia) kartzelan daukate gatibu, eta Tinkoko kideek azaldu dutenez, larunbatean bakartu zituzten bera eta beste bi preso aurrez aurreko bisiten ostean, "COVID-19aren aitzakiapean". Hala, preso berangarrak gose greba egingo du konfinamenduko azken egunera arte; alegia, ostiral honetara arte.\nPresoei ezartzen dizkieten konfinamenduak eta horietako baldintzak salatzea du helburu Aginagak. Basauriko bakartze ziegetan, esaterako, ez dago beroketa-sistemarik; "gainera alde horretan eguzkiak ez du jotzen, eta ondorioz hotza pasatzen ari dira", dio Tinkok. Bestalde, egunean 15 minutuz baino ez diete uzten patiora irteten; gainontzean, ziegan itxita izaten dituzte.\nBi aste baino gutxiago dira Martutene (Gipuzkoa), Zaballa (Araba) eta Basauriko kartzelen kudeaketa Eusko Jaurlaritzaren esku geratu zela, eta Tinkok gogorarazi duenez, "COVID-19arekin ezarrita daukaten protokoloaren arabera, intzidentzia tasa 100etik behera dagoenean ez lituzkete konfinatu beharko aurrez aurreko bisitak egin eta gero".\nPandemia hasi zenetik presoen eskubideak etengabe murriztu dituztela salatu dute Tinkoko kideek: "Neurri ezberdinak aplikatu dizkiete presoei hasieratik, tarteka bisitarik gabe utziz, haien jarduera guztiak bertan behera utziz eta, paradoxikoki, osasunaren izenean, medikuen partetik jaso behar zuten arreta murriztu dute".


Bost izarretako exilioa • ZUZEU\nBost izarretako exilioa –\nErbestea inoiz ez da izan luxuzko bidaia bat.\nAzken aste hauetan askotan hitz egin izan da Juan Carlos I.ren ustezko “exilioa”-ri buruz: bere kokapena asmatu nahian hainbat txio egon dira eta honen inguruan hamaika meme atera dira. Hori bai, nahiko barre eta kritika ixil egin ondoren, inor ez da ausartu aurrera pausu bat ematera. Inor ez da ausartu merezi duen zigorra eskatzeko kalera ateratzera, meme bat argitaratuta nahikoa iruditu zaigulako edo agian pandemiak kikilduta gauzkalako. Dena dela, kaleak ez dira bete.\nHala ere, ez da nire helburua gizartearen pasibotasuna kritikatzea (hortxe uzten dut ideia, hori bai, norbaitek horri buelta batzuk eman nahi badizkio) edo Juan Carlosek (ez diot Errege deituko) zenbat diru lapurtu duen kalkulatzea. Kaleak hustu baditugu, hemen idatzitako ezerk ez du kritika funtsik. Ez, ez dut ahotsik galduko bere izena aipatuz, baina ahotsa altsatuko dut bere luxuzko ihesaldiari exilioa deitu ezin zaiola argudiatzeko. Bai Euskal Herritik eta baita Espainiatik ere exiliatu beharra izan zuten hamaika artista, idazle eta politikarik ez dute merezi haien exilioaren izenean agure zahar batek halako ihesaldirik egitea.\nAgian XXI. Mendean jada askeak garela uste dugu eta hainbat eta hainbat familia eta banakok sufritu zuten erbestearen esanahia galtzen ari zaigu esku artean. Ez, lotsagabe honek egin duenari ezin zaio “Erbeste” deitu, erbesteratuek pairatutako sufrimendu guztia desegiten duelako argudio horrek. Mendeetan zehar herrialde desberdinetan exilio masifikatuak gertatu dira, familiak bitan zatitu dituztenak, urteetako samina ekarri duten urruntzeak.\nGerrak erbeste masifikatua ekarri du behin baino gehiagotan, Espainiako Gerra Zibila izanik adibiderik garbienetakoa. Eta hala ere, samin eta herrimin guztiaren gainetik, eskerrak eman behar erbesteari beraien sorlekuan edukiko ez zituzten aukerak emateagatik. Adibidez, Holokaustoaren aurretik beraien herrialdeetatik alde egitea lortu ez zuten juduek ze etorkizun klase izan zezaketen?\nBaina gerra alde batera uzten badugu ere, munduak duen gauzarik ederrenera jo eta arteaz hitz egiten hasiko bagina ere, erbestea protagonista da sortzaile askoren bizitzan. Idaztea beti izan da isilik mantendu nahi gaituztenen aurkako tresna, eta hala izaten jarraitu zuen erbestean ezkutatuta ere. Euskaldunok Joseba Sarrionandia dugu erbestearen sinbolo, ihesaldiaren ostean hainbat hamarkada herriminari buruz idatziz igarotako poeta. Erbestetik jaso ditugu bere obrarik onenak eta erbestea izan da agian bere arteak suposatzen duen lorearen petaloen sortzaile. Baina erbesteak minaren orbain argia utzi du olerki ilun haietan, herriminez kantatzen dituen bertsoetan: erbesteak egin du poesia, baina minez beteriko erbesteak. Kartzelako erbesteak lehenik, itsasoz bestaldeko erbesteak ondoren. Beraz, euskal kulturak eduki duen idazlerik onenetakoa erbestearen sormena den artean, ez diogu Juan Carlos I.ari erbesteratu deituko.\nErbestea malkoek sortzen dute: etxea galtzearen malkoek, albokoak urrun edukitzean isuritako malkoek, itsasoa gazian erortzen diren ur tanta gozoek. Erbestea ezerezak sortzen du, dena lortzearekin amesteak agian. Hutsetik hasteak edo hasi nahiak. Dena eduki, gehiago lapurtu eta izena zikintzen hastean alde egiten duen koldarrak ez du exiliatu etiketa merezi.\nerbestea, erregea, kritika


Energia elektrikoaren ekoizpena - Añarbeko Urak | Uraren zikloa\nSortzeko modu ezberdinak\n1999. urtean jarri zen martxan presaren oinaldeko zentral hidroelektrikoa, non turbinatzen den bai biztanleriaren hornidurarako emaria nola emari ekologikoa. Ordutik instalazio berriak eraiki dira eta gaur egun urtean 30.000 MWh sortzen dira.\nAñarbek bi zentral hidroelektriko, kogenerazio planta bat eta zortzi eguzki-zentral fotovoltaiko ditu (instalazio batzuen teilatuetan).\nAñarbeko presaren inguruan daude kokaturik. Lehenengoa 1999. Urtean eraiki zen presaren oinean, biztanleriaren hornidurarako emaria eta emari ekologikoa turbinatzen ditu, 2.500 l/s-ko kontzesio batekin.\nAñarbe I zentral hidroelektrikoa\nAñarbe I zentral hidroelektrikoa (Turbina)\nAñarbe II zentral hidroelektrikoa\nAñarbe II zentral hidroelektrikoa (Turbina)\n2000. urtean, Añarbek bere gain hartu zuen XIX. mendeko antzinako zentral baten ustiapena, urtegitik ura hartzen zuena (1.500 l/s-ko kontzesio batekin). Xedea zen, haren ustiapena eta errentagarritasuna kontrolatzea eta biztanleriaren horniduraren segurtasunaren menpe jartzea.\nAñarbe I eta Añarbe II-ren energia elektrikoaren batez besteko ekoizpena 10.278 MWh-koa da (gutxi gorabehera 3.000 etxebizitzetako kontsumoa), urte batetik bestera aldaketa txiki batzuekin; zeren esan behar da, bi zentralak kokatzen direla penintsulako inguru euritsuenetako batean.\nHondakin-uren arazketa-prozesuan sortzen diren lohientzat araztegian lehortze termikorako instalazio bat aurkitzen da, zeinak bero-energia kantitate oso handia behar duen.\nBero hori sortzeko kogenerazio-zentral bikoitza dago instalatua araztegian. Biogasa erabiltzen duten bi motor eta gas naturala erabiltzen duten hiru motor dituena. Horien ihes-gasei eta hozte-fluidoei esker egiten da bero trukea lohien lehortze-termikoaren instalazioarekin.\nKogenerazio-zentrala (biogas motoreak)\nKogenerazio-zentrala (gas naturala motoreak)\nBatez besteko energia elektriko ekoizpena 19.786 MWh-koa da (gutxi gorabehera 5.650 etxebizitzetan kontsumitzen dena).\n¿Ba al zenekien...edateko uraren hornidurarako instalazioek eta, batez ere, hondakin-uren saneamendu eta arazketarako instalazioek energia elektriko asko kontsumitzen dutela? Soilik Loiolako araztegian kontsumitzen da 4.000 etxebizitzetan kontsumitzen den argindarra.\nAñarbek eguzki energia aprobetxatzen du, zazpi ur-biltegien teilatuetan (Oriabenta, Martutene, Matia, Gamongoa, Orkolaga, Sasoeta eta Kanpitxo) eta Uraren Etxearen teilatuan kokaturik dauden zentral fotovoltaikoen bidez. Guztiak 5 kW-ko potentzia dute, salbuespena Oriabenta da, honek 70 kW-ko potentzia du.\nBertan ekoizten den batez besteko energia elektrikoa 122 MWh-koa da (gutxi gorabehera 35 etxebizitzatan kontsumitzen dena).


Intxaurrondo Katekesia - Donostiako Danborrada\nNoiztik 1965 / Tamborrada infantil\n42 Neskak 39 Mutilak 1 Konpainia\n1964an sortutako konpainia\nDanborradan hasi zen urtea: 1965\n1986an Joaquín Irureta izan zen Danbor Nagusia\n1995ean Aintzane Iglesias Pena izendatu zuen Easo Ederra eta José María Irastorza Jenerala\nKonpainiak, auzoko Baltasar Iglesias apaizak bultzatuta, 1964ko Santa Kruz jaietan du bere sorburua, lehen aldiz desfilatu zutenean Azpeitiko Danborradak eta Artzak Ortzeok elkarteak auzokoen babesari esker. Hurrengo urtean “Los Luises de Inchaurrondo” izenez elkartu zen desfilera, bertako kideak San Luis Gonzaga taldekoak baitziren.\n1972an “Catequesis de Inchaurrondo” izenez parte hartu zuen. Aurreneko uniformea 1808ko Gipuzkoako infanteria batailoikoaren erreplika bat zen, eta oraingoa, 1813ko Donostiako setioan parte hartu zuenarena, 1986an aukeratu zuten. Estandarteak, hondo urdin argi baten gainean, intxaurrondo baten irudia darama eta bere adaburutik hiru makila txiki irteten dira gurutze baten formarekin.\nPortugaleko armadako 13. Batailoiko jantzia (1813). 1986az geroztik, Fernando VII.aren granadarien armadetan dago inspiratua uniformea: kasaka berdea, eskumutur gorriak, sorbalda-babes horiak eta zerrenda beltza, galtza grisak eta buru-babes beltza borla berdearekin.


Asteon zientzia begi-bistan #281 - Zientzia Kaiera\nArtikulu honen bidez jakin dugu haurrek helduek baino gehiago sufritzen dutela talde batetik kanpo geratzeagatik. Helduen kasuan, hasieran, minaren, haserrearen eta atsekabearen pertzepzioarekin lotura duten entzefalo eremuak aktibatzen dira baina gero bazterketari garrantzia kentzen dion kortexeko eremu bat aktibatzen da. Nerabeen kasuan, ordea, eremu hori ez da ia aktibatzen, baina aurrekoak, haurretan eta helduetan baino areago. Bereziki adin honetan, garrantzia handia ematen diote laguntasunari ere.\n3Dko plastikozko untxi bat inprimatu dute ikertzaile batzuek, untxia egiteko informazioa DNA sintetikoan kodetuta eta materialean txertatuta duena. DNA hori silizezko partikulatan sartu dute, eta partikula horiek poliester termoplastiko batean txertatu. Elhuyar aldizkariak azaltzen digunez, lan honetan, memoria aldaezina duten materialak ekoizteko modu bat proposatu dute.\nAtomoen bizitza zirraragarriari buruz mintzatu zaigu oraingoan Josu Lopez-Gazpio kimikaria, tartean ardoaren elaborazioa azalduz. Pertsona batek ardoa dastatzen duen momentuan hasten da kontakizun hau, ondoren gure organismoan gertatzen diren zenbait prozesu aipatuz. Adibidez, ardoa edaten dugunean, etanola gutxika nerbio-sistemako zelulen mintzetara sartzen da eta aldaketak nabaritzen hasten dira. Ziur asko denok ezagutzen ditugu edo sufritu ditugu behin edo behin horiek: deshidratazioa, sistema endokrino eta kardiobaskularraren asaldura, besteak beste. Badakizue zergatik daukan alkohola ardoak? Bidaia hau amaitzeko, jo ezazue artikulura! Ez galdu!\nTxerri izurri afrikarraren kariaz, milioika txerri hiltzen dituzte urtero. Kasu horietan, txertorik ez dagoenez, kutsatutako txerriak isolatzen eta hiltzen dituzte. Arazo handia bihurtzen ari da, batez ere, Txinan, Vietnamen eta Hego Korean. Birusari aurre egiteko, baina, Derioko CIC Bioguneko ikerketa talde batek aurrerapauso handia eman du: birusaren hiru dimentsioko egitura argitu du. Berrian irakur daiteke informazio guztia.\nUPV/EHUko Biomics taldeak ikertu du euskaldunen artean oso zabalduta dagoen Y kromosoma bereizgarri bat, DF27. Hori ohikoa da Latinoamerikako bost herrialdetako herritar mestizoetan ere. Datuen arabera, DF27ren maiztasuna %30 ingurukoa edo %30etik gorakoa da Kolonbiako, Panamako, Nikaraguako, El Salvadorko eta Guatemalako herritar mestizoetan. Emaitzak bat datoz euskaldunek Amerikaren kolonizazio garaian izan zuten protagonismoarekin. Irakur ezazu osorik Berriako artikulua euskaldunek munduan utzitako arrastoa ezagutzeko!\nUPV/EHUko DNA bankuan zientzialariek haien ikerketetarako behar dituzten DNA laginak aurkitzen dira. Gasteizen dago kokatuta eta SGIker Ikerkuntzarako Zerbitzu Orokorrek kudeatzen dute. Maite Alvarez biokimikaria arduratzen da bankua zaintzeaz eta kudeatzeaz. Leku honen erraiak ezagutu nahi? Ez galdu artikulu hau, bankuko zoko-moko guztiak ezagutuko dituzu eta bertan gauzatzen diren ikerketen berri izango duzu.\nPlanetaren oxigenazio-prozesuaren atzean zianobakterioak zeuden. Hala ondorioztatu du behintzat Leedseko Unibertsitate ingelesaren eredu berriak, hau da, zianobakterioa fotosintetikoen garapen hutsa dago planetaren oxigenazioaren atzean, kolokan jarriz iraultza tektoniko zein biologikoa. Elhuyar aldizkariak azaltzen duenez, Lurraren oxigenazio-prozesua, lineala izan beharrean, hiru urrats nagusitan gauzatu zela.\nAnimalien etxekotze-sindromea ezeztatu dute berriki AEBtako eta Britainia Handiko ikertzaileek. Haiek argi dute: otzantzeak itxura fisikoa aldatzea dakarrela azaltzen duten hipotesiek ez dute froga nahikorik. Egindako ikerketan, azeri zilarkararen esperimentuari jarri diote arreta. Hain zuzen, animalia basatiak etxekotzean itxura aldatzen duten adibidetzat hartzen da. Elhuyar aldizkarian aurkituko dituzue xehetasunak!\nCO2az elikatzeko gai den Escherichia coli bakterioaren aldaera bat garatzea lortu dute Israelgo Weizmann Institutuko ikertzaileek. Testuan azaltzen digutenez, E. Coli bakterioa azukre zalea da: glukosatik eskuratzen ditu energia-gordailu gisa erabiliko duen adenosina trifosfatoa lortzeko beharrezkoak dituen elektroiak. CO2a, berriz, iraizte gisa kanporatzen du. Orain, horri buelta eman diote bi estrategia erabiliz: ingeniaritza genetikoa eta eboluzio bideratua.\nKate luzeko omega-3 gantz-azido poliasegabeak garrantzi handikoak dira gizakiaren osasunerako. Besteak beste, azido eikosapentaenoikoa (EPA) eta azido dokosahexaenoikoa (DHA) eraginkorrak dira zenbait gaixotasun ekiditeko: gaixotasun kardiobaskularrak, minbizia, endekapenezko gaixotasun mentalak, hesteetako hantura-prozesuak edota artritis erreumatoidea, esaterako. Arazoa da gaur egun gantz-azido aseen kontsumoa zeharo hazi dela, eta lipido onuragarrien kontsumoa, berriz, jaitsi egin dela. Artikuluan informazio gehiago.\nEuropako Gastroenterologia Elkarteak (UEG) berriki banatu ditu Rising Star Award sariak ikertzaile gazte nabarmenen artean. Sari horietako bat jaso du Matxus Perugorria Montiel onkologia-ikertzaileak. Biologia eta Biokimikako ikasketak egin zituen eta bere tesiak gaixotasun hepatiko kronikoak izan zituen ardatz, baina batez ere hepatokartzinoma arloan murgildu zen. Newcastlera joan zen (Ingalaterra) hori ikertzeko eta eta han bertan egin zuen doktoretza ondorengoa, batez ere fibrosi hepatikoan. Horren ondotik, Euskal Herrira itzuli zen Ikerbasque beka bati esker. Perugorriaren esanetan, Euskal Herrian ikerketa ona egiten da: “Joera dugu pentsatzeko kanpoko ikerketa-maila hobea dela, baina, nire iritziz, hori ez da horrela”.\nArgitalpen-data: 2019/12/15 · Atala: Dibulgazioa, Zientzia begi-bistan


Alda Merini - Munduko Poesia Kaierak - Karrikiri Euskal Denda\nAlda Merini - Munduko...\n> Liburuak>Poesia>Munduko Poesia Kaierak bilduma>Alda Merini - Munduko Poesia Kaierak\nAlda Merini - Munduko Poesia Kaierak\nAlda Merini + Aiora Enparantza Armentia (Itzul.)\nEgilea: Alda Merini\nItzultzailea: Aiora Enparantza Armentia\nPoesia poetaren arabera azaltzearen tradizio sendo eta alfer samarrak abegi onez jaso ohi ditu poeten bizitzetako pasarte apartekoak, haien izaera ustez xelebre eta arauaren kontrakoak. Batak bere buruaz beste egin zuela, bestea alkoholari emana bizi izan zela… opio zaleak ere aski preziatuak izaten dira poesiaren plato sentsazionalistetan. Ez alferrik, emakumezkoak izaten dira, gehienetan, pasadizo anker horietako protagonistak. Gizon jarriek ez baitute hainbeste langarik izaten poeta izateko; emakumezkoek, ordea, gutxienean, arazoren bat eduki behar izaten dute psikean (gehiegizko erromantizismoa? histeria? ameskeria?) poeta izateko.\nTopiko gotor horiek zail egiten dute taxuz hitz egitea poeta baten bizitza gorabeherak benetan errelebanteak direnean, Alda Meriniren kasuan gertatzen den modura. Bere izen-abizenak ospitale psikiatrikoari lotuta ageri baitira, haren poesia esperientzia hura gabe esplikatzea kasik ezinezkoa balitz bezala. Dena den, kasu honetan berebiziko garrantzia izan zuten ospitale psikiatrikoko aldiek, ez soilik bere obran arrasto nabaria utzi zutelako, baizik eta berak inoiz adierazi bezala, “niretzat eroetxea ezohiko behaketa-leku izan zelako”. Giza duintasuna galtzea, gizarte bazterkeria pairatzea edo maitasunaren ukazioa bezalako gaiak zorrozki lantzen ditu poema horietan.\n1931n jaio zen Milanen, hil zenerako (2009an), XX. mendeko bigarren erdiko poeta italiar laudatuenetakoa zen. Bere poesia lirikoa da funtsean, nahiz eta sinbolismorako eta are mistizismorako joera (bere poesia berantiarrean, nagusiki) nabaria duen. Poesiaren tradizioan jorratutako gai funtsezko gehienak landu zituen, ondare klasikoarekin dialogoan beti ere. Maitasunezko poema bikainak ditu, esaterako, zenbaitetan desamodiozko ere badirenak, edo atxiki ezinezko maitasunarenak, Ez, ez itzuli ederra adibidez. Poeta handi gehienak nola, poesiaren beraren inguruan ere hausnartu zuen, halako moldez non eskakizun poetikoa bizi-eskakizun bilakatzen den. Poetek denbora eta lasaitasuna behar dutela diosku, eta berak ere lekua eta isiltasuna aldarrikatzen ditu, bizi-premia oinarrizko gisara.\nMeriniren hastapen poetikoetan aipagarria da Giacinto Spagnoletti literatur kritikariaren laguntza. Merini gaztearen poemez liluraturik, 1950eko Antologia della poesia italiana contemporanea 1909-1949 liburuan sartu zituen haren ale batzuk. Berehala jaso zuen garaiko zirkulu poetiko nagusien aitortza. Eugenio Montale, Maria Luisa Spaziani eta Salvatore Quasimodok goraipatu zuten, besteak beste.\nHamasei urte eskas zituela sartu zuten estreinakoz ospitale psikiatriko batean, eta nahasmendu bipolarra diagnostikatu zioten. Gerora, maiz egin zituen sartu-irtenak, eta bide arantzatsu horretatik ildo poetiko oso bat garatu zuen, non minak eta gorputzak aparteko presentzia duten. Buru gaixotasuna gorputzarena ere badela erakusten digute, nolabait, bere poesiek. Oinazean ondutako poemak irakurriz, Martxel Mariskalen poemekin edo Xabier Leteren azken urteetakoekin akordatuko da, ziur aski, euskal irakurlea; sarritan, mina, denik eta esperientzia indibidualenetarikoa izanik, poesia edo artearen bidez baino ezin baita elkarbanatu.\nArestian aipatu dugu literaturako gai nagusiez idatzi zuela Merinik. Heriotza ere gai horietarik da. Testamentua poema labur hunkigarria hilondoko samurtasun eskaera batekin amaitzen du: “laztandu nazazue ero-eroan!”. Honakoa da, bada, gure eskaintza; Aiora Enparantzaren itzulpenaren eskuz eginiko fereka epela.